text:
Ta hopi tristo pa lesa frecuentemente, podise demasiado frecuente cu abuso sexual ta topico di casonan dilanti hues. Casonan unda padrasto, omo, tata, ruman, coach cu ta abusa di menornan di edad. Hendenan sin escrupulo, moral y decencia cu no ta realisa con nan por kibra bida y destrosa almanan di un otro ser humano. Abuso emocional y sexual no ta di awe, ni di Aruba so, tampoco e ta mara na status social, rasa, religion, entrada, ni educacion. Lastimamente e ta parse di ta un di e cosnan inperdonabel cu hendenan ta sigi comete, bou di e excusa di ‘mi tabata burachi’, ‘e mucha mes a busca’, ‘e muchanan awendia ta madura asina tempran’, ‘mira con mucha chiquitonan awendia ta bisti. Ta fout di e mama si algo asina pas’e.’ Tur ta excusanan cu e abusador ta inventa pa laba su consenshi di algo cu nunca por ser papia bon. Den caso di abuso di mucha tin hopi gradacion, hopi forma, hopi color, pero semper mesun dolor y berguensa pa e mucha y e hendenan rond di dje cu di berdad ta stim’e. Podise pesey abuso di mucha ta un di e taboenan mas grandi den comunidadnan rond mundo, tambe na Aruba. Casi sigur e taboe y e berguensa aki ta entre e motibonan principal pakico specialmente abuso di mucha ta sigi existi. Simplemente pasobra ta tene tur cos scondi pa asina ‘otro’ hende no haja sa. Lastima, pasobra finalmente e no ta juda ningun hende, ni e abusador, ni e victima. Lastima cu tin hendenan adulto cu no ta realisa cu un mucha chiquito ta puro inocencia cu Dios y bida a duna na hendenan adulto pa cuida y guia y hiba nan na un bida sano y felis.
Sinembargo abuso di mucha ta kibra e carera di bida aki den hopi caso. Mi ta bisa ‘den hopi caso’, lagando asina un espacio pa e ciniconan cu ainda ta existi y ta bisa cu tur loke ta papia tocante abuso di mucha ta ‘exageracion’. Den nan pensamento of teoria un mucha por pasa den hopi cos y despues sigi un bida normal gewoon, pasobra toch e ta chiquito y e ta lubida tur loke e la pasa aden ora e bira grandi. Probablemente esakinan ta hendenan cu nunca a interesa pa informa nan mes di e desaroyo psicologico di e ser humano. Nos conoce tambe e hendenan cu ta adopta custumbernan di otro paisnan unda ta normal cu un mucha tin aceso na materialnan pornografico, pasobra asina nan ta siña acepta nan propio sexualidad desde chiquito. E hendenan aki mester realisa cu TUR cos tin su momento den bida di un ser humano, sexualidad den pareja tambe y e ‘no’ ta cos di mucha. Den todo caso, no den mi opinion. Tambe tin hende cu ta bisa cu e ‘odipo complex’ ta algo masha normal. Incest ta hasta ancra den hopi religion. Mundo a bolbe haja un sacudi cu e caso na Texas unda adultonan ta forsa muchanan adolecente pa casa y haja yiu cu nan. Y laga nos no lubida e hendenan cu ta busca e muchanan jong, tanto mucha muhe como mucha homber pa juda nan den nan deseo di keda jong pa semper den nan rol di ‘sugar daddy’.
Lastima, pasobra e hendenan aki no ta realisa cu nan por causa heridanan profundo den e alma di un mucha of un adolecente, pio cu heridanan na e curpa humano cu por cura despues di tempo. Ta conoci den literatura riba abuso sexual cu e victimanan tin cu cana un caminda largo y tin biaha imposibel pa rescata nan mes, rescata nan balor propio pa un dia hiba un bida normal, den caso cu esaki logra. Ta conoci cu muchanan victima di abuso sexual por hasi daño fisico y psicologico grandi na nan mes. Mescos ta conoci cu den bastante caso e abusador ta cay bek den e actitud abusivo, te hasta despues cu e la basha hopi awa di wowo di supuesto arepentimento dilanti hues y te hasta despues di haja terapia intensivo. Abuso sexual no ta straño den nos comunidad, basta hende riba nos isla a jega di haja nan mes confronta cu frescuranan di hendenan straño den nan niñes, pero tambe tin biaha di hendenan hopi cerca di nan, nan propio famia of hendenan den cua un mucha tin hopi confiansa den su actividadnan social. Pesey ta bon pa hendenan interesa den e tema informa nan jiunan con pa defende nan mes, con detecta señalnan di tempran y pa por garantisa e criaturanan cu Dios a pone bou nos cuido…e bida cu nan merece…’un bida felis’…


c: text/html

text:
Tips pa traha bo carta di solicitud
Tipsnan practico
- Bo carta no mester ta mas largo cu 1 pagina y mei (1½) di A4;
- Escohe semper un letter/fonts cu ta comprendibel (Arial/Book Antigua);
- Preferibelmente uza size di letter/fonts 12;
- Semper dirigi bo carta na un persona specifico, den caso cu bo no tin un nomber semper bo por yama puntra of check online;
- Ta amabel y respetuoso den bo forma di expresa por escrito (“apreciabel”);
- Bo meta principal ta pa bo haya un invitacion pa un entrevista laboral despues di e carta;
- Bo ta cuminsa na referi na e advertencia publica y despues introduci bo mes;
- Mustra interes den e compania of producto di e compania of organisacion concerni;
- Despues di e introduccion bo ta amplia mas ariba bo peticion/solicitud;
- E palabra “ami” no ta prohibi pero purba di no uze mucho den bo carta;
- Esun cu ta lesa bo carta mester haya interes den Abo como solicitante (bo specialidadnan cu bo tin pa ofrece);
- Despues di cada pida/parti (introduccion etc) laga un alinea habri;
- Referi na bo CV pa mas informacion relaciona cu estudio, experencia y abilidadnan;
- Na final semper pone bo nomber completo bao di bo firma;
- Un alinea ariba di bo nomber (net bao di bo firma) mester tin un strepi largo suficiente pa cubri e largura di bo nomber;
- Semper duna suficiente informacion di contacto;
- Percura pa no tin erornan den bo carta (repase 2x) ;

robotstxt: allowed

filter: keep


text:
WILLEMSTAD – Remses Rafaela ta bèk ku un otro produkshon kreativo titulá TOPA, un
serie di tres enkuentro di baile i músika, unda e inspirashon fundamental ta e
interkambio i konekshon pa medio di kultura. Aki Rafaela, fundadó di Stichting Passion
& Skillz, a invitá perkushonista Vernon Chatlein i bailarinnan POM Arnold, Sarada
‘Sarita’ Keilman i Dalton Jansen pa partisipá den un diálogo entre músika i baile. TOPA
lo tuma lugá dia 7, 14 i 21 ougùstùs próksimo, di 8’or pa 9’or di anochi (ora hulandes)
na het Klooster den Afrikaanderwijk, na Rotterdam.
E propósito di TOPA ta pa eksplora e profundidat di lenguahe i identidat di baile pa siña mas di e
raisnan di otro i e núkleo kultural. Aki, Rafaela ta utilisá su raisnan i herensia afro karibense komo un
medio di konekshon i inspirashon, basá riba su konvikshon ku mundu mester esaki mas ku nunka.
Segun Rafaela, e kultura afro karibense tin estilonan speshal di baile i músika tradishonal, ku ta un
parti importante di nos patrimonio kultural. Durante TOPA, e artistanan ta trata pa konosé otro,
buskando similaridatnan, i na mes momentu, selebrá nan diferensianan. “Mi idioma ta e vehíkulo
unda mi ta ekspresá e diversidat di mi raisnan, kultura i mi diferente orígennan den un fushon úniko.
Mi herensia kultural ta mi núkleo i ta guía tur mi trabou. Esaki tambe ta e kaso ku TOPA “, segun
Rafaela. E seshonnan durante TOPA, ta un biahe interaktivo, unda ta diskubrí diferente forma nobo
di ekspreshon, inspirá pa desafíonan musikal, konekshon personal i asignashonnan kreativo di rais i
identidat. TOPA ta trata di konosé, buska similaridat i alabes selebrá nos diferensianan.
REMEKS ‘FANGU NAN’
Komo rapper MuisjeMuis, Rafaela a lansa diferente proyekto memorabel, pero su delaster
produkshon titula ‘FANGU NAN’ ta un ‘summer banger’ garantisá. E remeks di e piesa akí lo keda
lansá otro siman i a keda produsí pa e talentoso Slick huntu ku rapper Jaido i Farly SMC. Rafaela
tambe ta konosí pa su pelíkulanan i produkshonnan multi disiplinario, fo’i un perspektiva afro
karibense. Komo produktor teatral, Rafaela a sa di desaroyá bou di alanan di MAAS Theater en
Dans, i e ultimo añanan, esaki a resultá den diferente produkshon. E mas resien ta ‘Wijzer’, un obra
espesialmente pa mucha, i e investigashon artístiko ‘Mi Mama’.
KARCHI ‘EARLY BIRD’
TOPA ta e promé produkshon di Rafaela su propio fundashon Passion & Skillz. Si bo ta na Hulanda,
bo por asistí en persona na Het Klooster, pero e produkshon tambe lo keda transmití via di
‘livestream’. Esnan ku no ke keda afo, por kumpra karchi ‘early bird’ na rason di 5 euro so via
www.passion-and-skillz.com/topa. Bo por paga ku bo tarheta di krédito i lo bo risibí bo link di
akseso via e-mail. TOPA a keda realisá huntu ku Stichting Droom en Daad i ta posibel danki na
Stichting Humanitas.
Pa mas informashon en futuro, korda inskibi pa e ‘nieuwsbrief’ di Stichting Passion & Skillz riba nan
wèpsait www.passion-and-skillz.com. Por siguí Remses Rafaela riba vários plataforma sosial manera
Facebook.com/remses.rafaela i Instagram.com/muisjemuis


text:
E kañon di bròns hañá na Kleine Werf
Seri di Herensia Kultural
Riba e kañon di Kleine Werf ta skirbí: ‘Me Fecit Pieter Seest Amstelodami Ao 1776’. Esaki ta ‘firma’ di e bashadó di bròns pa traha arma di tiru i klòk di misa kuné, Pieter Seest. Pa siglo kaba tabata tradishon entre e gremio di trahadónan ku bròns pa menshoná nan nòmber, lugá i aña di fabrikashon na latin riba nan obranan. Pieter a pone e teksto akí riba tur su kañonnan mas grandi òf kañonnan spesial i klòknan di misa. E tradukshon ta: ‘Pieter Seest a trahami na Amsterdam na aña 1776’. Riba produktonan mas chikitu tabata laga ‘Me Fecit’ i ‘Amstelodami’ afó.
Si un kañon di bròns tin un teksto asina ku hende por lesa klaramente, ya tin hopi informashon tokante e piesa. Loke sosodé despues ku a basha e kañon na bròns, ta generalmente difísil pa rekonstruí. Un kañon ta skirbi historia si por relashon’é ku sierto barku. Por a usa kañonnan di bròns sigur un shentisinkuenta biaha, ke men ku nan por a ‘sobreviví’ vários barku. Nan historia pues ta keda generalmente fragmentario.
Pero supuestamente no den e kaso akí. A basha e piesa na bròns na Amsterdam na aña 1776, manera esun ku a trah’é a graba den e faha hanchu (o sea e renchinan mas diki di e kañon). Na 1777 a prepará e barku di almirante ‘Alphen’ pa e bai hasi un biahe na e archipiélago di India Oksidental. El a yega aya na 1778, sin embargo durante su estadia na Willemstad, el a eksplotá den bahia di Santa Ana.
Hende ta haña mashá gana di relashoná e kañon akí ku ‘Alphen’, por sierto nèt pasobra eskudo di e Almirantazgo di Amsterdam ta grabá riba dje. Ta solamente si topa ku un lista di kañon di bordo di barku òf un otro anotashon, por ehèmpel archivo di trahadónan di kañon, lo por konsiderá esei un prueba palpabel. Mi no a yega asina leu ainda pa hasi investigashon al respekto. Di un otro banda ta posibel ku kualke dia un hende na Kòrsou lo por buska pa sa kon e kañon en kuestion a resultá na e sitio ku a hañ’é.
Pedido pa arma pisá
Historia no a warda mashá dato di e persona Pieter Seest. Seest a inskribí pa bai biba i traha na Amsterdam i el a kasa aya. El a haña trabou na e fábrika di kañon i klòk di misa fundá for di 1614 i situá na skina di Karthuizerstraat i Baangracht. Hopi mas despues el a bira direktor di e ‘gieterij’. Esaki nos a topa den un kantidat di dokumento ofisial. Pero kiko esakinan ta konta di e persona Pieter Seest? Nos ta lesa ku el a nase na Holstein, den nort di Alemania, na 1716. Ke men ku ta komo ekstranhero el a bini Amsterdam, ku e tempu ei tabata un di e siudatnan mas riku. Esaki no tin nada di partikular. Kasi tur su antesesornan na e gieterij tabata ekstranhero: di 1681 te 1699 Claude Fremy di un famia di Lotharingen, di 1699 te 1715 Claes Noorden, tambe di Holstein i Jan Albert de Grave di Celle den e parti Oksidental di Alemania di 1699 te 1729. Entre 1730 i 1734 Nicolaus Muller tabata bashadó di bròns-maestro einan, esei tambe ta un hòmber ku un nòmber aleman outéntiko.
E antesesor direkto di Pieter Seest tabata e bashadó di bròns famoso i sumamente produktivo Cyprianus Crans. Pieter mester a drenta servisio serka dje alrededor di 1750. Komo tabata tempu di pas, a basha hopi klòk di misa na bròns. Pero ‘Verenigde Oostindische Compagnie’ (VOC), tabata un kliente fiho di prinsipalmente artieria liviano. Pedido pa artieria pisá tabata bini prinsipalmente di Portugal. Por ehèmpel tin kañonnan enorme di Crans den e Museo di Artieria i Ehérsito na Lisboa i riba e murayanan bieu di fòrti na Tanger. Pieter mester a kontribuí na e produkshonnan akí. Ora Cyprianus a fayesé na 1755 ta é a bira bashadó di bròns-maestro.
Kámara di Amsterdam di VOC mester tabatin konfiansa den Pieter, pasobra pedidonan pa artieria liviano a sigui drenta na Amsterdam. Den e kolekshon di e kolekshonadó di arma L.Visser na Wassenaar kende a fayesé na 2006, tabatin diesocho kañon chikitu (mayoria di nan ‘halfponders’) di Seest, tur ta piesanan ku a traha pa VOC.
Seest a basha masha hopi klòk di misa na bròns, i te dia djawe ainda tin vários ta eksistí. Lamentablemente alemannan a apoderá di hopi klòk di misa durante di Dos Guera Mundial. Nan a dirti nan komo materia prima pa traha arma den industria di guera. E último produkto di Seest kisas tabata un mortero (un kañon kòrtiku). Esaki ta riba muraya di e siudat marokano Essaouira. E teksto riba dje ta mustra ku ta trabou di Pieter Seest í su herederonan na 1782. Seest a kuminsá trah’é na 1781 i el a fayesé e tempu ei. Parse ku ta su yunan Christian i Jan a finalisá e obra, pasobra na 1781 nan a tuma maneho di e fábrika di kañon i klòk di misa.
Almirantazgo di Amsterdam
Ku un largura di 269 centimeter i un diameter di 9,7 centimeter e kañon di Kleine Werf ta un ‘zesponder’ largu. Esei ta nifiká ku e por a tira bala rondó di heru bashá ku ta pisa seis liber amsterdames, o sea kasi tres kilo. Esaki ta e kañon mas grandi konosí komo trabou di Pieter Seest.
E dos mannan riba lop di e kañon tin forma estilisá di dolfein i ta asina mes nan yama: ‘dolfijnen’. Nan ta sirbi pa hisa e kañon na laria. E ora ei e ta kologá presis na ekilibrio horizontal. Mi konosé solamente tres otro kañon mas chikitu ku dolfein di Seest: un ‘drieponder’ den Rijksmuseum na Amsterdam i dos ‘éénponders’ na e monumento di guera na St. Vincent.
Manera a anunsiá anteriormente, ta Almirantazgo di Amsterdam a duna enkargo pa fabriká e kañon. Probablemente ta te ora a aprobá e kañon, es desir ku a ensayá tira kuné ku un karga èkstra pisá, a graba e emblema di Almirantazgo riba dje. Esaki tabata señal ku a aprobá e piesa i ku e tabata pertenesé na e Almirantazgo.
Eskudo di e Almirantazgo di Amsterdam tabata konsistí di un eskudo di arma riba kua tin un leon pará riba su dos patanan di atras, den su pata robes tin shete flecha simbolisando ‘Zeven Provinciën’ i den su pata drechi tin un sabla, signo di soberania. E leon ta riba un tereno di yerba bèrdè rondoná pa un tranké iflèktu den kua tin un porta di palu: e asina yamá Hardin Hulandes, komparashon ku Hòfi di Eden: paraiso na tera. Inisialnan di e Almirantazgo ta na man robes i na man drechi di e eskudo. Anker krusá ta forma fondo di e eskudo di arma i un korona di rei ta koroná e totalidat.
Ta posibel ku riba e kañon tabatin tambe un marka pa identifiká e siudat di Amsterdam. E marka akí ta konsistí di tres krus chikitu den un kuadro chikitu (esaki ta parti di e eskudo di Amsterdam) ku riba dje un korona estilisá.
Ta e úniko kañon di Pieter ku ami konosé ku el a fabriká pa Almirantazgo. Probablemente el a fábrika mas, pero despues di tempu a bolbe dirti nan. E tempu ei tambe bròns tabata un material kostoso. Tabata fásil warda kañonnan chikitu den kas. Na ‘Nederlands-Indië’ tin hopi ainda ku nan a usa hopi tempu largu, entre otro riba barkunan chikitu. Esaki lo ta e rason pakiko ainda a sobra hopi kañon di bròns ‘halfponders’ i ‘éénponders’.
Klaro ku semper ta eksistí e posibilidat ku kualke dia lo por deskubrí un barku noufragá di siglo diesocho, den kua ta topa un òf mas di e sorto di kañonnan grandi di Pieter Seest di Amsterdam.
Potrèt:
1. Reskate di e kañon di bròns na mei di 2007 ku personal di Curcon
2. ‘mannan’ riba e lop di kañon den forma di dolfein i ku yama tambe ‘dolfijnen’. Nan tabata sirbi pa ora ta hisa e kañon
3. Eskudo di Almirantazgo di Amsterdam
4. Burgemeester di Amsterdam mirando e kañon di 1776, ku e tempu ei Almirantazgo di Amsterdam a laga traha
Fuente konsultá
De Amsterdamse Geschuts- en Klokkengieterij en Pieter Seest. In: Amstelodamum, mei 1939
Van Paardebel tot Speelklok, A. Lehr, 1971
The Visser Collection, Vol. II- Ordnance, R. Roth, 1996
Privé correspondentie met C. Trollope, Engeland
Privé correspondentie met J.P. Puype, Amsterdam
Teksto: Nico Brinck, Potrèt: NAAM, François van der Hoeven
Nico Brinck, di profeshon kaptan di barku ta spesialista riba tereno di arma di tiru, bieu.
Nos ta gradisí personal di Curcon, grupo di trabou di arkeologia di NAAM, François van der Hoeven, Henk Kroon (transportashon), Jan Piet Puype, asesor Legermuseum (Nederland); Jerzy Gawronski.


text:
Prome Minister Evelyn Wever-Croes: Secretario di Estado Alexandra Van Huffelen: ARUBA MESTER PERCURA PA AUMENTA E PESO DI IMPUESTO!
Prome Minister Evelyn Wever-Croes:
Secretario di Estado Alexandra Van Huffelen:
ARUBA MESTER PERCURA PA AUMENTA E PESO DI IMPUESTO!
Despues di reunion di Conseho di Minister di reino, Secretario di Estado Alexandra van Huffelen a duna un entrevista na prensa di Corsou. A puntra señora van Huffelen dicon no a trata e conseho di CAft pa duna Aruba un aanwijzing.
Secretario di Estado Alexandra van Huffelen a contesta cu tin un proceso pa esaki. CAft apenas a duna un conseho, pero ainda tin e posibilidad pa Aruba reacciona, y e ta spera cu e ora por sali afo, pasobra ningun hende ta desea un aanwijzing awor aki.
“Nos ta spera cu Aruba sigui traha riba e cambio di e presupuesto pa 2022. Aruba mester hisa su entradanan di belasting of otro tipo di entrada. Aruba mester baha su gastonan tambe, pasobra ta hopi importante pa pais Aruba tin un base financiero fuerte pa sali mas fuerte for di e crisis. Esey basicamente ta e conseho di CAft. Awor ta Aruba mester reacciona y despues Conseho di Minister di Reino lo trata e topico aki”, Secretario di Estado Alexandra van Huffelen a indica. Hulanda ta preocupa pa e situacion financiero di país Aruba. Na Aruba tambe Gobierno ta preocupa cu e situación financiero, desde 2017, segun Prome Minister Evelyn Wever-Croes.
Prome Minister Evelyn Wever-Croes a splica den conferencia di prensa cu Gobierno di Aruba ya ta trahando riba e cambio di presupuesto 2022, y lo entrega esaki despues di reces na Parlamento. Eyden ta tene cuenta cu varios recomendacion di CAft.
“Gobierno di Aruba y Gobierno di Hulanda ta di acuerdo cu Aruba mester sali di deficit y bay den surplus. E unico diferencia ta, con lihe. Si ta pa CAft e aña aki mester hisa impuesto cu 15 miyon florin, y otro aña cu 170 miyon florin. Gobierno di Aruba a splica hopi biaha cu esaki no ta responsabel pa haci, e lo kibra nos crecemento economico. Esey IMF tambe a conseha Aruba, pa no forsa mucho hopi ni mucho lihe, pasobra e lo tin consecuencianan negativo pa economia di Aruba den futuro, Prome Minister a duna di conoce.
Tampoco Prome Minister Evelyn Wever-Croes ta comparti e opinion di CAft cu Aruba no a haci suficiente pa baha e deficit. “Prome cu pandemia Gabinete Wever-Croes I a realisa surplus den 2019, mientras cu e norma pa 2019 tabata un deficit di 0.5%. Pa 2020 tabata tin un surplus proyecta di casi 1% mientras e palabracion tabata un pruesupuesto balansa, kiermen nada na deficit. Pues nos a prueba cu nos tin e determinacion y capacidad pa haci’e.
Pero e pandemia a benta nos den un deficit di 16%. E aña siguiente nos a baha e deficit pa 9%, e aña aki e deficit ta 4% y awor nos ta bahando e na 2% den e presupuesto supletorio, y pa otro aña tin un deficit proyecta di 0.6%. Di 16 pa 9 pa 4 pa 2 pa 0.6, ta un resultado hopi remarcable. Pues pa e motibo aki nos no ta comparti e opinion di CAft cu Aruba no a haci suficiente”, Prome Minister Evelyn Wever-Croes a duna como reaccion.
Gobierno di Aruba lo sigui na mesa cu Hulanda e simannan nos dilanti pa asina evita un aanwijzing. Ademas ta trahando hunto cu otro instituto di Hulanda pa asisti Aruba den logra esaki.


text:
Bula basora
$ 0,00 O.B Excl.
Fls 0.00
Erin su ruman muhé grandi ta bai kasa.
Erin lo logra haña un regalo spesial p’e?
Lesa tokante e ambiente di preparashon pa e kasamentu i siña di un tradishon spesial.
Out of stockCompare
Related products
Kanto na e Palu Enkantá$ 13,46 O.B Excl.
Fls 24.50
José Maria Capricorne
E kuenta ta di un palu presioso den un área di naturalesa bunita. E Palu Enkantá mes, e bestia- i matanan den besindario ta drenta pániko ora algun yagdó disidí di kap e palu. Pero di ripiente algu inesperá ta sosodé …
Mi mama, mi amiga$ 0,00 O.B Excl.
Fls 0.00
Ami ta skucha muzik di rèp.
Mam ta balia su pòp ku pèp.
‘Maske nan ta otro, bo ta mira kla ku nan ta bon amiga!
Prohibí pa Mucha hòmber!$ 0,00 O.B Excl.
Fls 0.00
Christine Taylor-Butler
Ilustrashon di Mark Page
Tur hende sa ku bula Kabuya Dòbel ta solamente pa mucha muhé. Òf nò ? Kiko awor, si bo ta un mucha hòmber ku gusta bula ?
Djadumingu e mihó dia$ 0,00 O.B Excl.
Fls 0.00
Juwanda G. Ford-Williams
Ilustrashon di Colin Bootman
Dikon djadumingu ta dje bon ei ? Buska pa sa dikon e mucha den e kuenta akí ta pensa ku djadumingu ta e mihó dia di siman.


text:
E matrimonio di Prins Harry y Meghan Markle, diasabra awor 19 di mei na St. George’s Chapel na Windsor Castle, ta un acontecimento cu e pueblo Britanico ta sperando cu gran entusiasmo, pasobra lo e bira un fecha cu lo pasa pa historia. E enlace matrimonial di un miembro di realesa Europeo y un actriz Mericano ta un hecho, cu no ta pasa tur dia.
E pregunta cu mas a surgi tabata: Con realeza a acepta un muher divorcia? Divorcio ta un echo di bida na tur parti mundo, pero algun decada pasa esaki no tabata pa e famia real Britanico. P’esey ora a anuncia e compromiso di Prins Harry y Meghan Markle: un muher divorcia, tabata un gran revelacion. E lo casa cu un muher, cual su historia romantico por tabata un obstaculo den e generacionnan real antiguo, unda ta rechasa divorcio y te poco tempo pasa, tabata prohibi e matrimonio di un persona divorcia si su ex casa ainda tabata na bida. Sinembargo cu e cambio di e reglanan di iglesia na Inglatera, cu un monarca ta sirbi como gobernante supremo, esaki por a bira realidad.
Prome cu e fecha di 27 di november cu Prins Harry y Meghan Markle a anuncia oficialmente nan compromiso real, e pareha a pasa den un temporada di conoce otro leu for di e luz publico. E bida di Meghan como actriz di Suits na Toronto y con el a envolve su mes pa logra e soño di casa cu un prins den bida real.


text:
Awe Presidente di Tweede Kamer di Hulanda, Anouchka van Miltenburg, a hura Reinier van Zutphen komo Ombudsman Nashonal. Van Zutphen, den un promé reakshon a bisa: ‘Gobiernu mester realisa bon ki influensha e tin riba bida diario di hende.’
Van Zutphen lo tuma tempu pa tuma bon konosementu di e trabou di Ombudsman Nashonal. ‘Pero mi ta ripara ku e topiko i kehunan ku siudadano tin ta presenta nan mes, manera desentralisashon di tarea di Gobiernu Federal pa ku munisipalidat.’ E ombudsman lo organisa na mitá di luna di aprel un kongreso pa miembro di konsilio di munisipalidat i alkalde i wethouder, tokante tratamentu di kehu na nivel di munisipalidat.
Otro topiko ku na e momentu aki ta pidi su atenshon ta e problemanan rònt di pagamentu di PGB i e kantidat haltu di kehu ku e ombudsman a risibí anja pasá riba Belastingdienst. Kada un topiko tin impaktu grandi riba bida diario di siudadano.
Van Zutphen (Wageningen, 1960) tin eksperensia ekstensivo komo hues na Utrecht, Den Haag, Almelo, Luxemburg, Amsterdam, Kòrsou i Alkmaar. Ademas e tabata entre otro presidente di Asosiashon Hulandes pa Atministrashon di Hustisia (Nederlandse Vereniging voor Rechtspraak). Desde 2012 e tabata presidente di Tribunal di Apelashon pa komersio i industria. E eksperensia aki e lo hiba ku ne pa su funshon nobo di Ombudsman Nashonal. ‘Den mi eksperensia di anjanan largu komo hues mi a konstata ku si hende, siudadano i gobiernu, a skucha otro mas mihó, alfin nan lo no tabata tin mester di un hues.’ Na luna di febrüari Tweede Kamer a vota pa nombramentu di Van Zutphen. Su termino di trabou ta kuminsá awe i ta dura seis anja.
E Ombudsman Nashonal ta un instituto independiente ku anualmente ta risibi mas ku 36 mil kehu ku hende tin tokante nan problema ku gobiernu. Despues ku Alex Brenninkmeijer a tuma despedida dia 31 di desèmber 2013, Frank van Dooren a funshona komo Ombudsman Nashonal. Van Dooren ta bai ku penshon dia 1 di aprel.


text:
ORANJESTAD – Lider di oposicion Evelyn Wever-Croes diasabra ultimo a reuni cu Minister Plasterk, y sr. Van Zwol tocante e situacion financiero delicado di Aruba y e papel cuestionable cu gobierno di Aruba a y ta hunga den esaki. Na final di e reunion sra. Wever-Croes a duna e siguiente declaracion.
“Mi no tin e libertad pa divulga e detayes di nos reunion ainda, sin embargo mi por bisa cu mi a hiba e mensahe cu pueblo di Aruba a pidimi hiba: Pueblo di Aruba no merese e castigo aki, pasobra no ta e pueblo a malgasta e placa. Mike Eman y su ministernan a gasta e placa, pues laga nan bai paga p’e. Mi a splica cu den e visión di MEP tin alternativa pa e medidanan di Mike Eman. MEP ta kere den re-apertura di e refineria, pasobra esaki ta trese cresemento di economía y crea cupo di empleo na nivelnan mas halto tambe. MEP ta kere den restructura finanzas, cuminsando di baha e cantidad di minister di 9 pa 7 y baha cantidad di coordinadornan, y mes momento re structura e sistema di belasting, pasobra e rebaho di BBO di 3% pa 1.5% cu Mike Eman a introdusi na 2010, tabata e decision mas devastador pa henter nos isla. MEP ta kere tambe den re-introdusi ‘checks and balances’ y investiga tur e actonan di corucpion di e gobierno aki. Tur esakinan ta ALTERNATIVA y no MEDIDA.
Tambe mi a comparti cu Minister Plasterk mi opinion tocante e rumbo cu e tratamento di puesupuesto ta bayendo, despues di apenas e prome dia, cu a mustra caba unda AVP kier hiba e reunion. Pasobra tanto e Minister di Husticia como e Lider di Fraccion di AVP, en bes di debati con pa hasi Aruba mas sigur dentro di e fondonan limita cu tin disponible, a cuminsa tira cu lodo y hasi redashi. Mi a conta Minister Plasterk cu Arthur Dowers kiermeen cu ta sr. Plasterk a bis’e cu ami a pidi Partij van de Arbeid pa bin cu CFT, y e comentario aki naturalmente no a cai den mucho bon tera cerca sr. Plasterk. Te ainda ningun hende por kere cu net minister Dowers, di cual tur hende a pensa cu e ta un hende serio, ta esun cu a bin cu e redashi ey. Y si minister Dowers mes ta bin cu un comportacion asina, ta kiko ta resta di e demas ministernan cu normalmente caba ta comporta nan mes na forma bochornoso den Parlamento? Bisando esaki mi kier ilustra cu AVP no tin ningun intencion pa bin cu cambionan den e presupuesto pa por cumpli cu e exigencianan cu Mike Eman aparentemente lo a acepta di Hulanda.
Pero cualquier cu ta e palabracionnan entre Mike Eman y Hulanda, nos sa cu ningun lo funciona tanten cu Mike Eman ta na mando, pasobra ta mescos cu carga awa hiba lama.
Mike Eman, segun cierto medio di comunicacion, lo a firma un Koninklijk Accoord cu Hulanda, y awor mester duna cuenta na pueblo ta kiko ela firma y cuanto autonomia e mester a entrega atrobe debi na su mal maneho. Palabra ta awor na Mike Eman”, lider di MEP Evelyn Wever-Croes a duna di conoce.


text:
ORANJESTAD – Den ultimo dianan tin un discusion riba e cortamento di salario den sector publico di 12.6% pa trahadonan y 25% pa minister y parlamentarionan. Gobierno durante deliberacionnan cu sindicato desde maart y april a presenta un cortamento te cu 31 december 2020.
Sindicatonan no a acepta esaki y a entrega un keho na Hulanda. E contesta di Hulanda a bin den un carta den cual ta papia di “tot nadere orde” en bes di 31 december 2020.
No tin un diferencia grandi entre e dosnan pasobra realmente ningun hende no sa ki dia e crisis ta pasa. E por ta prome cu 31 december pero e por ta despues tambe y den e caso ey lo mester hala e fecha pa un fecha mas despues anyway. Solamente un Gobierno cu un bola di cristal por anticipa cu exactitud e final di e crisis aki.
Gobierno di Aruba mester a acepta e condicion pa asina por haya e sosten di likides necesario pa paga su gastonan, pasobra e realidad ta cu entradanan di Gobierno a baha cu 80% y no ta cubri e gastonan mas.
“Y nos ta hopi satisfecho cu nos a logra haya e placa y por a paga salario di ambtenaar. No tabata tin tempo di perde sino no por a paga salario di ambtenaar e siman aki”, Premier Wever-Croes a duna di conoce.
E fecha posponi nobo “tot nadere orde” ta conta pa tur hende den sector publico. Ministernan, Empleadonan di gobierno, di fundacionnan subsidia, di empresanan estatal.
“Pa Parlamento nos no por papia, pasobra Parlamento ta autonomo den e decision aki. Parlamento a pasa un ley pa corta nan salario cu 25% te 31 december 2020 prome cu Hulanda a pone e condicion “tot nadere orde”. Ta logico cu den e ley nan no por a tene cuenta cu ne. Pero mi ta sigur cu Parlamento lo duna sosten na esaki pa asina ta solidario cu pueblo”.
Gobierno ta mas preocupa cu e condicion cu mester corta 5 miyon florin den AZV hustamente memey di e crisis di salud. Pero mirando e necesidad di 113.3 miyon florin pa paga salario di sector publico y salario y sosten financiero di 35 mil hende di sector priva e luna aki, ta logico cu a acepta e fiansa di 113.3 miyon y acepta pa corta 5 miyon florin. Awor tin estudionan ta wordo haci pa yega na e forma con lo por corta e suma aki sin causa daño na calidad di cuido di salud.
Premier Evelyn Wever-Croes a indica na sindicatonan cu tene cuenta cu wowo di henter Aruba y henter Reino ta riba nan. Nos mester ta mas empatico cu e 35 mil Persona cu a perde entre 40% y 100% di nan entrada. Locual Premier ta haya bunita ta cu e mayoria di nos comunidad ta realisa cu esaki ta tempo pa mustra solidarismo y no egoismo.


text:
WILLEMSTAD — Djasabra 19 di September e Kampionato di Bodybuilding & Fitness a tuma luga den Exhibition Hall di World Trade Center. 30 atleta a subi esenario pa mustra e resultado di trabou, dedikashon i disiplina di hopi luna.
Un evento ku a kuminsa 8:30pm i kaba 12or. Ku Giovanni Abath komo Meastro di Seremonia, Dj NATSUJ, 11 hurado, presensia di honorabel Sra. Minister Dick y un sala jen di fanatiko di e deporte i di atleta.
Manera hopi sa tabata tin e kompetensia di Mr. Olympia na Las Vegas ku hopi ta wak i sa bai tambe. Mester bisa si ku CBBFF tabata tin e honor di tin Mr. Jerry Wheeler, ku a keda sin bai Mr. Olympia, pa bin presensia e Kampionato di Korsou!
E inovashon di e direktiva actual pa ku e Kampionato di e an?a aki tabata e Mini EXPO, kaminda Kuster Trading, Sokudi, Powertec No-X-cuse, Princess Wilhelmina Fonds, Pitbull Sports, Perfect Body Fitness i Weight Training Coach.
Porta a habri for di 4pm pa por pasa na e booth nan pa han?a informashon ku por yuda bo ku bo “HEALTHY LIFESTYLE”, ku tabata e nomber di e EXPO.
E evento a kuminsa ku e presentashon di e atleta nan, sigi? pa Himno, algu?n palabra di presidente Aldemar Pieters (ku a presenta su miembro nan di direktiva ku tabata tin 3 ta kompeti e anochi i unu komo coach). Despues di esaki e kompetensia a ranka sali. Tabata tin un pauze 10:30pm ku a duna publiko e oportunidat pa pasa na e booth nan pa despue?s kontinua ku e kompetensia.
Resultado di kada kategoria:
WELTER WEIGHT CLASS up to including 75kg
Ganado Urlyson Janga
2nd (Di dos luga) Alfredo Garcia 3rd (di tres luga) Leonard Rosales 4th Aisheron Philips
LIGHT MIDDLE WEIGHT CLASS up to including 80kg
Ganado Jimson Janga
2nd Steven Maria
3rd Joseluis de Quintal
LIGHT HEAVY WEIGHT CLASS up to including 90kg
William Sanchez
MIDDLE HEAVY WEIGHT CLASS up to including 95kg
Regis Loo
HEAVY WEIGHT CLASS up to including 100kg
Jonathan “BigJohn” Janzen
SUPER HEAVY WEIGHT CLASS over 100kg
Marion Bentoera
BIKINI FITNESS up to 1.66cm
Ganado Deydania Mauricio Rodriguez
2nd Altagracia Martis
3rd Dinotra Andrade Costa
BIKINI FITNESS over 1.66cm
Ganado Marvia Laurence
2nd Chureska Janzen
MEN’S PHYSIQUE up to including 1.74cm
Ganado Dinyor Antonia
2nd Richny “Remi” Frans
3rd Zahir Hamud
4th Heinrich Wilson
MEN’S PHYSIQUE over 1.74cm
Ganado Mitchel Martina
2nd Guido SChorea
3rd Jaamie Whittle
4th Rolstan Engelhardt
OVERALL BIKINI
Deydania Mauricio Rodriguez
OVERALL MEN’S PHYSIQUE
Dinyor Antonia
OVERALL WINNER MEN & BEST POSER
Marion Bentoera
CBBFF ta kier a gradisi su sponsor nan:
Powertec-No-X-Cuse, WTC, Marriott Hotel, Weight Training Coach, Kusters Trading, UTS, Body Evolution, Bob Esprit Gym, Heart Beat & Wellness Center, Life Line Fitness, Willy’s Gym Center, Top Fit Gym, #SintiBoLiber i Celebrations. Masha danki mes pa bosnan sosten i kontribushon.


text:
nick hardt
-
Buenos Aires 2018
Patrick y Nick ta perde di e duo Frances
Patrick Sydow y Nick Hardt ta perde di e duo Frances, Gaston/Tabur Despues di a gana nan prome wega den…Read More »
-
Buenos Aires 2018
Patrick ta elabora riba su weganan na Buenos Aires
Tenista Patick Sydow ta elabora riba su wega contra Merca unda e la cay venci den tres set. Tambe hunto…Read More »
-
Buenos Aires 2018
Victoria den Dobbel di Tennis
Tenistanan Patrick Sydow y Nick Hardt(DR) ta logra victoria den dobbel den e Youth Olympic Games 2018. Despues di a…Read More »


text:
Resultadonan di Beisbòl Liga Grandi ayera:
Seri di Divishon di Liga Amerikano
- Texas Rangers a derota Toronto Blue Jays ku skor di 5-3
- Houston Astros a gana Kansas City Royals ku skor di 5-2
Partido di Beisbòl Liga Grandi awe:
Seri di Divishon di Liga Amerikano
- Texas Rangers kontra Toronto Blue Jays
- Houston Astros kontra Kansas City Royals
Seri di Divishon di Liga Nashonal
- Chicago Cubs kontra St. Louis Cardinals
- New York Mets kontra Los Angeles Dodgers
Kòrtiku:
- Didi Gregorius ta komentá riba e temporada tras di lomba


text:
Un Tiki Tokante di Nos
Konosé nos ekipo
Gravier CratszFundadó
Insiadó, Presentadó, Produktor i Direktor General
Ken Nos Ta
Komo ekipo, nos ta empeñá pa kontribuí ku informashon i debate sano, den un sosiedat ku tin vários oportunidat, reto pero tambe kontroversia. Komunikashon sólido ta kuminsá ku kompartí informashon, konosementu si sensurá ningun kontenido i presentashon di esaki, na ora.
Nos ta un team di profeshonalnan ku a haña otro i ku a disidí di kontribuí na skirbi historia, pa medio di interkambio i debate sano riba un base semanal. Libertat di ekspreshon ta importante pa nos pa trese tur tópiko den entre otro entrevista, diskushon i debate semanal na un nivel mas elevá.
Na Desèmber 2019 Entrevista Ku a kuminsá komo hòbi. Nos a sigui invertí den e hòbi aki ku pashon pa informá, dialogá i kontribuí na nos oudiensia i hasiendo esaki nos a desaroyá i bira un plataforma moderno sólido ku a i ta demostrá su balor agregá na nos komunidat, usando vários medio digital pa alkansá nos públiko.
Nos ta kombiná nos antesedente personal, profeshonal huntu ku nos pashon, pa komunikashon. Nos ta agregá esaki na nos amor pa nos pais, nos ko-siudadanonan i ta entrevista personanan klave ku por kontribuí nan un manera balioso na e tema i diskushon.
Ku plaser inmenso nos ta krea kontenido na nos oudiensia di abla Papiamentu i Hulandes na nos islanan i tambe den diáspora.
Vishon
KIKO TA NOS VISHON
E vishon di Stride Up Media ta pa ta un organisashon di medio ku ta kontribuí na informá, eduká, forma i entretené su oudiensia pa medio di programanan inovativo i diverso. E plataforma di Stride Up Media ta un instrumento ku lo kontribuí na e konsenshi, konosementu i outonomia personal pa por tuma posishonnan eduká i bon informá, ku e enfoke riba bienestar personal i kolektivo di nos pueblo. Nos ta komprometé pa mantené nos mes na un standart di integridat altu. Nos ta un organisashon konstruktivo, sano, relevante i aksesibel pa tur hende. Nos ta enfoká pa fungi komo un brùg pa informá i sirbi yunan di Kòrsou den diáspora i sostené nan pa por ta eksitoso i bria den e sosiedat den kua nan ta biba. Nos ta fomentá diskushonnan rashonal, basá riba echo ku ta hiba na komprendementu mas elevá di tópikonan den diskushon.
Ku plaser inmenso nos ta krea kontenido na nos oudiensia di abla Papiamentu i Hulandes na nos islanan i tambe den diáspora.
Mishon
KIKO TA NOS MISHON
Pa alkansá e vishon aki, e organisashon lo hasi uso di vários medio manera por ehèmpel entrevista, masterclasses, debate, (talk)show i mas! Nos lo hasi uso prinsipalmente di plataformanan digital i otro modalidatnan ku ta ofresé posibilidatnan amplio. Nos kompromiso: sembra i muha bon simia pa nos pais tin un bon kosecha pa largu; semper honrando bo konfiansa!
Ku plaser inmenso nos ta krea kontenido na nos oudiensia di abla Papiamentu i Hulandes na nos islanan i tambe den diáspora.


text:
Un problematica cu ta tumando lugar pa hopi decada caba y siguramente no ta un secreto cu esaki tambe ta existi na Aruba, ta violencia domestico. Na Aruba entre aña 2015 pa 2017 statistica ta mustra cu tin mas cu 500 caso di violencia y abuso domestico registra na Fundacion pa Hende Muher den Dificultad so. Mayoria biaha e victima di abuso y violencia domestico ta hende muher y segun e World Health Organization “1 den cada 3 hende muher mundialmente a yega di experencia un of mas forma di abuso fisico y/of sexual cu nan pareha den nan bida”.
Luna di october ta luna nacional di conscientisacion encuanto prevencion di violencia domestico. Lamentablemente ta stigmatisa e victimanan di violencia domestico den comunidad y esaki ta inclui e comentarionan of insulto verbal entre otro: “e merece di a haya un bati”, “e mes a busca pa esey pasa cu ne”, “el a provoca su pareha”, “e tabata infiel y por a spera cu esey lo pasa”. Den edicion di revista FOCUS di e luna aki e Topico; E Ciclo Vicioso y Consecuencia Mortal di Violencia Domestico: KI ORA TA BASTA?, por lesa tur e puntonan tocante, ‘Forma di violencia y abuso domestico’ y ‘Conoce e ‘red flags’ di abuso den un relacion’. Un interesante topico skirbi pa Keyla Reeder.


text:
Orashon djasabra 18 di febrüari 2017
Orashon djasabra 18 di febrüari 2017
Fe ke men ku nos ta sigur di e kosnan ku nos ta spera di risibí i ku nos ta konvensé di e realidat ku nos no ta mira. Debí na tal fe Dios a duna bon testimonio di hende di ántes. Pasobra nos tin fe, nos ta komprondé ku Dios a krea universo pa medio di su palabra: ke men ku loke nos por mira a nase for di loke nos no por mira. Pasobra Abel tabatin fe, el a ofresé Dios un mihó sakrifisio ku Kain a ofresé. Pa motibu di su fe Dios a deklará ku Abel tabata hustu i Dios a aseptá su sakrifisionan. Pa medio di su fe Abel ta papia awor akí ainda, maske el a muri kaba. Pasobra Henok tabatin fe, Dios a kit’é for di e bida akí promé ku el a muri. No por a hañ’é mas, pasobra Dios a tum’é serka djE. Skritura ta bisa ku, promé ku Dios a tum’é serka djE, e tabata biba segun boluntat di Dios. Si un hende no ta kere den Dios, ta imposibel pa e hasi loke Dios ke. Pasobra es ku ke bai serka Dios, mester kere ku E ta eksistí i ku E ta rekompensá esnan ku ta busk’É. Pasobra Noe tabatin fe, el a tuma Dios na serio, ora El a atvertié pa kos ku ainda no por a mira. El a konstruí un arka pa salba su famia. Su bida di fe a kondená e otro hendenan riba mundu, pero a pone ku Dios a aseptá é komo hustu.
Hebreonan 11:1-7


text:
Kiwanis Club of Aruba a anuncia e tema di nan famoso evento anual di recaudacion di fondo. E aña aki e tema ta “DUBAI WINE GALA” cu lo transporta nos imaginacion na e sofisticacion, elegancia y spendor di Dubai.
The Great Gatsby Wine Gala 2017
The Great Gatsby Wine Gala 2017Look for your front cover picture!
Posted by Kiwanis Club of Aruba on Monday, September 25, 2017
Sin nos bay bek na e temanan di e ultimo cuater añanan; Fire & Ice, Oxigen, Casino Royale y Great Gastby, aworaki cu Dubai por spera atrobe un decoracion super espectacular den Renaissance Convention Center. E experiencia cu Kiwanis Club of Aruba ta crea den e esfera di su tema di wine gala,ta locual ta duna su evento e toke unico di glamour, elegancia y sofisticacion na Aruba.
Sigur nos por cataloga e ‘wine gala’ di Kiwanis Club of Aruba como un top evento unda cu tur e personanan cu cumpra un ticket, cu ademas di contribui pa un bon causa, ta bay experiencia un anochi fabuloso. E escogencia di e parti tanto di entretenimento como cuminda, bebida y si agrega e doorprize, sigur cada ticket di AWG 400 pa dos persona ta bal su prijs. E aña aki riba escenario diasabra 29 di september ta e popular bandanan; N’Fusion, Buleria, Blue Boulevard hunto cu DJ Edson Tromp. E “wine stations” asina gusta cu e seleccion di e miho biñanan di e diferente casnan, sigur e aña aki atrobe lo ta hopi bishita, mescos cu e “stations” cu variacion di keeshi y un buffet pa deleita tur hende cu exkisito arte culinario Arabe.
Carchi ta na benta cerca tur miembro di Kiwanis Club di Aruba of via 567-8567. Por reserva carchi via Kiwanis Club of Aruba su Face Book page of via e website www.kiwanisclubofaruba.org. E dress code ta gala y e tema ta crea e oportunidad pa bisti cu e tokenan elegante, pa acentua e anochi di ‘Dubai’. Lo tin varios ‘door prize’ atractivo unda e main door prize lo ta un travel voucher di biahe balora na AWG 2500 caminda e ganador por scoge e destinancion di su gusto. Tur e fondonan cu recauda durante “Dubai Wine Gala” ta destina pa cubri e diferente proyectonan cu Kiwanis Club of Aruba ta ehecuta na beneficio di nos comunidad.


text:
Den cuadro di e vision di Minister di Enseñansa, Michelle Hooyboer-Winklaar, relaciona cu Enseñansa pa Bida (Lifelong Learning), un comision consistiendo di representantenan di Departamento di Enseñansa Afdeling Curriculum, Examenbureau, Dienst Inspectie y directiva di Openbare Avondleergangen Aruba (OAA) a traha riba un proyecto di adaptacion y renobacion di opleidingen pa OAA. Ta trata aki di e prome fase di un proyecto cu tin como meta ofrece cursonan conforme exigencianan reconoci pa Gobierno di Aruba y den exterior.
Den e ultimo dos lunanan e comision a reuni intensivamente pa crea posibilidad nan duradero pa e studiante cu ta desea di sigui un estudio di vocacion den oranan di anochi. Pa stimula inclusion den Enseñansa Vocacional a tene cuenta cu e necesidad di e adulto como studiante, su espacio pa sigui desaroya como un Studiante pa Bida y tambe fortalece su posibilidad nan den sector laboral.
Teniendo na cuenta e necesidadnan di un studiante adulto y su forma di siña ta diferente cu di un mucha, a scoge pa standard nan dirigi riba Enseñansa Vocacional cu ta igual e programanan ofreci den oranan regular di scol. Pa cumpli cu e necesidadnan di e grupo di meta a scoge pa ofrece e materianan cu e studiante tin mester pa por eherce un ofishi na un forma responsabel.
E desaroyonan cu a tuma luga lo drenta na vigor entrante Januari 2017, esta lo reconoce Opleidingen basa riba standard, lo aplica rekisitonan di vooropleiding pa curso y nivelnan unda ta necesario, lo legitima examennan den forma externo pa Examen Bureau y lo introduci examennan practico.
Lo ofrece e cursonan pa semester y den forma modular. Balor di esaki ta cu e studiante lo finalisa cada modulo cu un deelcertificaat cu e por acumula y despues intercambia pa un diploma. Di e forma aki e studiante por scoge si e ta desea di sigui solamente e parti di e programa cu ta enfoca riba e ofishi di su escogencia of si e ta desea di sigui tur e modulonan pa asina yega na su diploma.
Pa elimina bareranan di idioma a scoge pa Papiamento ta e idioma obligatorio pa yega na un diploma hunto cu un idioma di escogencia di e studiante. Posibilidad di e idiomanan banda di Papiamento ta; Hulandes, Ingles y Spaño. E studiante cu tin interes pa fortalece su uzo di idioma den sector laboral tambe por sigui modulonan di idioma na OAA.
E opleidingen cu lo ofrece den e prome fase di e proyecto aki ta opleidingen riba nivel 1 cu ta e nivel den cual ta desaroya e habilidad nan basico di e ofishi pa asina fungi como un assistent. Alabes ta ofrece opleidingen di nivel 2 cu ta e nivel caminda lo desaroya habilidadnan mas avansa cerca e studiante pa asina por practica su ofishi den un forma independiente.
E opleidingen cu lo ofrece na Januari tin diferente rumbo di specialisacion y esakinan ta den nivel 1; assistent den construccion, esta carpinte, Metsla, assistent den moda y vestuario (Costumiere), bendedo den moda, assistent mecanico (parti 1), assistent mecanico (parti 2), assistent mecanico di mantencion manera “Bouw in de onderhoud”, “Eletrotechniek bij installaties”, “Metaaltechniek bij installaties”, “Basisvaardigheden installatietechniek”, “Basislassen”, “Basisvaardigheden mechanische techniek” y “Onderhoud bij koeltechniek”.
Den e seccion di nivel 2 lo ofrece curso como welderdo (A&B), Carpinte (parti 1 y 2), Mode y vesturario (Coupeuse) y como bendedo y diseñador di moda.
Den e proximo lunanan e comision lo sigui traha riba opleidingen di nivel 1 te cu 4 (MBO) cu ta enfoca riba otro sectornan di labor.
Pa facilita e escogencia di e studiante y su caminda pa exito den su carera OAA lo tin un profesionalnan pa guia e studiante den su necesidad y interesnan pa cu su carera. Lo tene cuenta cu studiantenan cu a base di nan competencia y conocemento den casonan cu un vrijstelling por ta aplicabel.
Minister Michelle Hooyboer-Winklaar ta encurasha tur studiante cu ta desea pa sigui desaroya nan mes pa nan progreso laboral pa aplica pa un di e cursonan ariba menciona. Inscripcion ta tuma luga na oficina di OAA na E.P.B HATO desde 3’or di atardi of tuma contacto cu scol na [email protected] of na telefon 5827324.


text:
WILLEMSTAD – Federashon di Tènis di Mesa di Kòrsou a sigui ku su kalendario deportivo ku e biaha aki un kompetensia di B klas. Den un kompetensia tur-kontra-tur a partisipá 6 hungadó ku bin kulminá den un final kaminda Riordan ‘Rio’ Ilario ta gana Ulrich ‘Pel’ Hernandez ku score di 3-2.
E hungadó nan ku a partisipá tabata Riordan Ilario, Paul Lai, Denzel Martien, Ulrich Hernandez, Ralph Winedt i Martin van den Blink.
Despues di a hunga tur-kontra-tur e posishon nan a keda komo lo siguiente:
- Riordan Ilario 5-0
- Ulrich Hernandez 4-1
- Paul Lai 3-2
- Marin van den Blink 2-3
- Denzel Martien 1-4
- Ralph Winedt 0-5
Pues Riordan komo number 1 a bai final kontra Ulrich number 2 i den un bon best of 5 Riordan ta gana 11-9, 5-11, 15-13, 6-11 i 11-7.
E próksimo kompetensia lo ta esun di hubenil djadumingu awó kuminsando 10’or di mainta na Sala Irene Moreno na Muizenberg. Un invitashon na tur hende spesialmente nos hóben nan pa bin presensiá e kompetensia hubenil aki. Tambe lo tin oportunidat pa hóben nan bin inskribí pa práktika e deporte aki.


text:
WILLEMSTAD – Djaweps 30 di yanüari ultimo, na e ofisina nobo di Federashon Deportivo i Olímpiko di Kòrsou (CSOF), situá na Roodeweg 92a, a tuma lugá e traspaso ofisial di Direktiva di Federashon Bolas Criollas Kòrsou.
For di desèmber aña pasá Federashon Bolas Criollas Kòrsou (FBCK) tin un Direktiva nobo enkabesá pa Ellery Ello Makaja komo Presidente, pero tabata dia 30 di yanüari ku e akto ofisial di e traspaso a tuma lugá.
E direktiva anterior ku tabata presidí pa Sra Ayshel Richardson a reuní ku e miembro nan di e Direktiva nobo i a pasa e batuta over na e Direktiva nobo di forma ofisial. (Ello Makaja a diskulpa ku pa motibu di trabou e no por tabata presente.)
E Direktiva nobo su miembro nan ta:
- Ellery Ello Makaja komo Presidente
- Ruben Katalina ta Vise Presidente
- Erlyson de Wind ta e Sekretario General
- Sherman Meriën komo Tesorero
FBCK su meta mas importante ta pa bini bèk ku ekipo nan di Hubenil den Bolas Criollas, pa motibu ku pa hopi aña kaba no tin ekipo nan hubenil. Aktualmente e Federashon tin un Torneo Karnavalesko ku ta tumando lugá tur wikènt riba e kancha di Bolas Criollas na Marie Pampoen kaminda a kuminsá ku e mucha nan di Marie Pampoen i bisindario pero ku e vishon pa por trese e deporte aki rònt Kòrsou.


text:
Ta difísil papia di sklabitut na Kòrsou, prinsipalmente si bo ke aserká e tema di un pèrspèktiva di rekonsiliashon i sanashon di nos pasado doloroso ounke kon inkomfortabel esaki por ta. Adishonalmente e tema ta keda monopolisá pa un grupo ku a duna su mes derechi èkslusivo pa opiná. Mi ta rechasá esaki. For di 17 ougùstùs 2007 den un diskurso riba Ref mi a bisa: No ta tur hende blanku ta kulpabel, ni tur hende pretu ta inosente den trafikashon di katibu. Nos mester aserká sklabitut i su konsekuensianan den tempu komo un kulpabilidat i responsabilidat kompartí.
Sigur no por pèrdè for di bista e enorme demanda pa labor di katibu di Oropeonan den nos hemisferio. Sin duda esaki tabata e rason prinsipal pa e genosidio i trafikashon di desena di mión di katibu. Tampoko por lubidá e kolaborashon entre Afrikanonan i e komersiantenan di katibu Oropeo. Mayoria katibu Afrikano a keda kapturá den konflikto/guera òf a keda sekuestrá. Nan mester a marcha pa lunanan, kadená na otro riba kaminda pa kosta unda nan tabata subi barku. Ami ta desendiente di katibu pero tambe mi por ta desendiente di komersiantenan di katibu Afrikano.
E debate tokante di un diskulpa ofishal di Hulanda na desedientenan di katibu ta bálido. Nos mester ta konsiente sinembargo ku un diskulpa riba su mes no kita e doló históriko ni e legado ku sklabitut a laga atras pa entre otro Iglesia Katóliko (Role of the Roman Catholic Church in the Social Development of Curaçao since the Abolition of Slavery, C. Streefkerk, 1972), institushonnan i polítika lokal, medionan di komunikashon i otronan. Echo ta ku nos a internalisá komportashon i ekspreshonnan den nos idioma ku nos ta usa awe, pero ku tin rais den e pasado di sklabitut. Pa kolmo te ainda nos ta ninga un minoria derechi igual basá riba nan preferensia usando e mesun esküsnan ku a usa pa hustifiká sklabitut.
Un debate ta bon biní. Basta e ta sinsero i tur hende ta dispuesto pa akseptá kulpa i responsabilidat pa pasado i prinsipalmente e kontinuashon di pensamentu i komportashon ankrá den sklabitut.
Willemstad, Kòrsou


text:
KRALENDIJK – Djabièrnè mainta a desvelá un monumentu na rotònde Sùrnan di Roosendaal dilanti parokia San Bernardo.
Un kantidat di persona tabata presente, entre otro diferente sùr ku a bin Boneiru spesial pa e okashon. Promé ku a revelá e monumento, a dirigí palabra algun persona. Promé tabata diputado James Kroon, e persona ku pusha pa logra pa e monumentu. Diputado Kroon: “Awe mainta nos ta aki pa algu importante, loke gobièrnu di Boneiru a kontribuí n’e. Nos ta biba den un komunidat i mester siña muchanan tokante nos historia. Kòmpiuter ta bon pero tin mas kos ku mester yega na konosementu di e hende. Sùrnan a hasi hopi kos pa nos, entre otro siña nos lesa i skirbi, loke ta hopi importante. Gobièrnu ta yama e sùrnan danki pa nan kontribushon, “entre otro diputado Kroon a menshoná. Seguidamente a papia Valdemar Marcha, kende a menshoná entre otro kon sùrnan a yega Boneiru. Sùrnan hulandes ku poko fasilidat a hasi hopi pa e isla den pasado, el a bisa. Despues pader Alphonsus Baak a papia kende tin hopi konosementu i a eksperensiá algun di e sùrnan ku tabata na Boneiru.
Na Hulanda ami a haña lès serka sùrnan. Un di nan a bisami ku mi por bira saserdote, tabata entre otro loke pader Baak a menshoná. Despues a papia Glenda Bernabela, kende ta responsabel pa sùrnan. “Mi ta gradisí pueblo i gobièrnu pa e atenshon pa nos sùrnan. Nan edat a subi, sinembargo nan ta hasi loke mester hasi spiritualmente,” el a menshoná.
Despues sür Sila a resa un karta ku sùr Magriet a skirbi. Despues a toka turno pa bai na e rotònde di Sùrnan Roosendaal i a desvelá e monumentu. Obispu Luis Antonio Secco a hasi orashon pa despues bendishoná e monumentu i esnan presente. A menshoná ku despues e idea ta pa traha na e sitio imágen di sùrnan.


text:
ORANJESTAD — Minister Otmar Oduber di Turismo, Transporte, Cultura, Cria y Pesca a entrega un carta awe cerca gobernador den cual e ta notifike cu e ta entrega su puesto riba 1 di maart. Na prensa e ta declara sinembargo cu e ta dispuesto pa dialoga cu gobierno y lo por dicidi pa keda toch, si bin cambionan riba tereno di entre otro husticia y finanzas publico.
Despues di su encuentro cu gobernador Fredis Refunjol, minister Oduber a declara na prensa cu e no ta identifica su mes mas cu maneho actual di Gabinete Mike Eman II riba tereno di husticia y finanzas publico. E mandatario ta sinti falta di un plan riba tereno di husticia, particularmente pa loke ta siguridad pa turistanan y den area hotelero.
Scucha declaracionnan di minister Oduber y prome minister Mike Eman na prensa
Oduber ta haya cu e no ta haya oido for di su coleganan pa cu su preocupacionnan. Oduber tambe ta haya cu gobierno mester cumpli mas ainda cu rekisitonan di College Arubaans Financieel Toezicht pa asina por sali for di supervision financiero lo mas lihe posibel.
Fuera di esaki, minister Oduber ta bisa cu e ta keda preocupa pa cu posibel reapertura di refineria. Oduber ta haya cu mester a evalua e interes di Citgo pa cu e refineria mas profundamente, mirando entre otro plannan pa largo plazo cu su ministerio tabatin pa e area di San Nicolas. Ademas minister Oduber ta haya cu gobierno a tranca e ley den cual ta restringi hotelnan pa opera como all-inclusive. Segun Oduber, gobierno di Aruba lo haci bon di pospone cierto proyectonan – e no kier a specifica cua – pa asina duna mas prioridad na e puntonan aki.
E ta bisa cu su porta ta keda habri pa discuti con lo por haci esaki. E ta keda identifica su mes como miembro di e partido na mando AVP, pero ta declarra cu si e dia yega cu e no ta kere den e partido mas y otro opcionnan bira posibel, e lo no basila di tuma nan. Oduber ta bisa cu entre awo cu 1 di maart e ta keda bay trabou pa por finaliza diferente proyecto y facilita e transicion pa su sucesor.
Eman kier papia prome
Prome minister Mike Eman na prome instante no kier a duna un reaccion directo riba e posicion di minister Oduber, bisando cu e kier combersa cune prome a base di ‘colegialidad y amistad’. Sinembargo, reaccionando riba e ponencia di Oduber riba cumplimento cu Caft, e prome mandatario a duna di conoce cu e presupuesto supletorio di 2015 cu a wordo aproba luna pasa y e presupuesto di 2016 cu ta na caminda pa parlamento ta carga sosten di tur minister, incluyendo Oduber.
Autor Ariën Rasmijn


text:
Seis aña pasa ta prome biaha cu Veronique Antens, originalmente di Hulanda, a pone pia riba Aruba pa un vakantie cortico. E flechazo cu Aruba tabata instantaneo. Aruba tabata djis perfecto unda e por a disfruta di e solo y scapa di e friu di Barcelona, e ciudad Spaño unda e tabata bibando. “Mi a encanta di cada momento cu mi a pasa na Aruba. Mi a gusta e isla y mi a pensa cu lo mi bolbe e aña siguiente.” Y ora el a bolbe, e tabata sa cu Aruba lo bira su cas. “Ta masha facil pa mi splica pakico Aruba tabata destina pa mi. E suspiro di trankilidad y seguridad cu Aruba ta ofrece, tabata un cambio radical compara cu e cuidad historico y ocupa di Barcelona unda mi tabata bibando e momento ey. E lama bunita, e clima Caribeanse y e humildad di e Arubianonan, a pone mi simplemente namora di Aruba. Sin embargo den luna di Juli 2022, Veronique ta admiti cu el a siña e importancia di demostra amor no unicamente na e paisahe y hendenan di e isla, sino tambe na e bandera di Aruba; e isla cu awor ta su cas tambe.
ALEGRIA CU HIBA NA UN EROR, SIN MALICIA SU TRAS
Aparte di su preparacion fisico, Veronique ta percura pa semper cu e biaha pa representa Aruba, e tin e bandera di Aruba, bunita paketa den su maleta. Pa su biahe pa e competencia mas grandi di Colombia di Crossfit yama Retofest den Juli 2022 na Pereira-Colombia, esaki no tabata un excepcion. Pa 3 dia el a bataya den e competencia aki cu mas di 500 atleta di 14 diferente pais unda na final, Veronique a sali vencedor den su categoria di Master. “Na e momento cu a keda anuncia cu mi a gana, mi a subi riba e sport podium, manera custumber y c’un emocion y alegria inmenso,” Veronique ta splica. “Mi a pensa prome pa mihor mi pone e bandera di Aruba rond di mi schouder, pero despues mi a cambia di pensamento pasobra mi a pensa cu si mi pone rond di mi schouder, ningun hende lo por mira e bandera di Aruba, cu asina hopi mi ta orguyoso di dje.
Mi ta corda cu e fotografo a yama e otro dos damanan cu a gana na di dos y tres lugar, pa bin para riba e sport podium hunto banda di mi. Cu mi mannan yen cu e premionan ricibi, mi a pone e bandera colga abou na e podium, pero esaki tabata slip. Mi a pensa mi lo pone mi tenchi riba dje pa e no cai. E momento ey, e otro dos damanan tambe a bin aserca y para riba e bandera di Aruba pa saca potret. Na ningun momento mi a pensa of realisa, cu mi tabata para riba e bandera di e isla cu mi ta asina namora di dje y mi a bay representa cu asina hopi gana. Esaki a resulta den un eror, cu a costa mi.”
Unabes cu e potret aki a cuminsa circula na Aruba, e triunfo di Veronique a cambia pa reproche y desaprobacion.


text:
Ministerio di Turismo y Salud Publico ta informa:
ORANJESTAD – Manera ya caba ta conoci, Aruba lo bay conoce e implementacion di “Landsverordening Beperking Tabaksproducten (AB 2016 no.41)”, e implementacion di e ley ta drenta na vigor dialuna 2 di mei 2022. E ley aki ta un ley cu a keda aproba unanimamente den Parlamento di Aruba di 26 di october 2021. E ley aki ta bay prohibi tur menornan di 21 aña pa cumpra, uza of pa traha den areanan cu ta bende productonan di tabaco.
Den cuadro di e plan nacional di prevencion Ministerio di Salud Publico conhuntamente cu Departamento di Salud Publico ta dedica na mehora e calidad bida, servicio y salud di Aruba su comunidad. E ley cu ta limita e uzo di productonan di tabaco ta un di e aspectonan importante den Aruba su plan nacional di prevencion den salud. E ley ta importante, mirando cu uzo di cigaria ta dañino no solamente pa persona cu ta huma cual ta 13% di e populacion di Aruba riba 20 aña, pero tambe pa es(nan) cu ta den cercania.
Articulo 4: no lo ta permiti pa huma den transporte publico
Den articulo 4 di e ley di tabaco ta stipula cu no ta permiti pa huma productonan di tabaco den transporte publico. Esaki ta inclui bus grandi, bus chikito, taxi, of cualkier otro forma di transporte publico. E control di esaki lo bay wordo implementa pa Korps Politie Aruba y lo tin un multa pa incumplimento di esaki. E articulo aki ta pa proteha e mucha y e adulto durante cu nan ta haci uzo di transportenan publico, aumentando asina e calidad di salud den nos transporte publico.
Articulo 5: ta prohibi pa bende of duna productonan di tabaco den cierto instancianan (gubernamental/caricativo)
Den e articulo 5 di e ley di tabaco ta stipula cu no ta permiti benta den ningun forma di productonan di tabaco na instancianan di gobierno, na instancianan medico, na instancianan di cultura y arte, na instancianan deportivo y por ultimo na instancianan educativo.
Ministerio di Salud Publico ta pidi tur e companianan y tambe personanan cu tin permiso pa duna e servicio di transporte publico pa tene bon cuenta cu articulo 4 di e ley di tabaco. Tambe ta pidi tur instancianan menciona pa cumpli cu articulo 5 di e ley di tabaco. Pa mas informacion semper por tuma contacto cu DVG.
Aruba por logra tin un comunidad mas saludabel. E ta rekeri responsabilidad y compromiso pa cuida nos mes mas, come mas saludabel y ta mas activo. Sea consciente cu productonan di tabaco ta malo pa bo salud. Hunto nos lo bai logra.


text:
CALI: Un mucha chikito di 2 aña di edad a wordo hiba cu urgencia pa ricibi yudanza medico,
All Stories
Jasmira Mora-Garces a splica kico e proyecto “sa bo numbernan” ta encera y pakico ta asina importante
ORANJESTAD (AAN) – Jasmira Mora-Garces, coordinador di POH y miembro di Plataforma Promocion di Salud,
Banco Central a dicidi di mantene e reserva obligatorio na 24,0 porciento
ORANJESTAD (AAN): Recientemente un grupo di docente a sali rumbo pa Italia cu e programa di Erasmus Plus.
Ministro Plenipotenciario Ady Thijsen:
Josephine Albertus a splica:
ORANJESTAD (AAN) Rulienne Arends di Fundacion Anti Droga Aruba a indica cu den October lo tin e famoso Siman di Cinta Cora.
ORANJESTAD (AAN): Recientemente Minister Endy Croes a ricibi bishita di cortesia di Dalila Perez
Dia Internacional di e Adulto Mayor


text:
Un anochi ameno y chic organisa pa Penha Aruba, unda nan tienda situa na Plaza Daniel Leo a keda habri specialmente pa e invitadonan por a disfruta di un experiencia diferente. Pa e temporada di zomer e lineanan ta lansa nan tendencianan tanto den makiyahe como tambe e casnan di fragancia cu nan aroma nobo. Tur loke cu ta encera color y aroma, cu ta tuma control pa zomer 2019, a keda presenta durante ‘Summer Chic Event’ ayera nochi. E island Retail Manager di Penha Duty Free, Nathaly Martina, tabata na Aruba pa coordina henter e evento hunto cu su team.
E invitadonan cu mayoria ta e fiel clientenan di Penha Aruba, a ricibi 15% di descuento riba tur compra haci ayera nochi. Na e seccion di Kiehl’s por a haya un masashi mientras ta tuma un ‘break’ chikito pa relaha pa continua disfruta di e anochi. Un primicia tabata e introduccion di ‘Too Faced’ na Aruba, cu e linea di makiyahe presentando nan pallets, lipgloss y shiners. Esaki tabata specialmente pa e clientenan VIP pa nan cera conoci cu e linea. E acogida tabata asina grandi, cu pronto nan lo tin ‘Too Faced’ na Aruba. Sin embargo tin oportunidad awe y mayan ainda pa pasa na Penha na Plaza Daniel Leo pa cumpra e makiyahe aki, mientras cu e linea completo ta obtenibel na Penha Curaçao.
Ayera nochi a ofrece tur presente e ‘Penha Previlege Program’ cu cual bo por disfruta di experiencia y beneficionan manera: gana 1 punto cu cada dollar cu a gasta, cambia e puntonan pa producto, invitacion pa eventonan exclusivo y prome pa haya sa di e promocionnan. Durante ‘Summer Chic Event’ e invitadonan a disfruta di bubbly, biña y hors d’oeuvres durante henter anochi. Na final a saca e ganadornan di e rifa y a toca e suerte na e damanan; Edalitza Weller, Irina Croes y Dayane Bisslik mientras cu e ‘Best Dressed’ di e evento a resulta Henna Thode. Masha pabien na e team di Penha Aruba cu nan evento exitoso pa e temporada aki di zomer.


text:
E departamento di “Advies Toelating Arbeidsmarkt” ta miho conoci como “Toelating” den nos comunidad. Ta trata aki di un departamento cu ta atende unicamente cu dunadornan di trabao of nan representante autorisa pa asuntonan di stranheria riba nos mercado laboral. Na momento cu un dunado di trabao tin of ta desea di tin un persona stranhero den servicio legal, e mester pasa den un proceso conforme e maneho stipula di DPL y mester pasa entre otro na e departamento aki pa asina haya un conseho (verklaring toetreding arbeidsmarkt). Esaki ta wordo traha a base di un sondeo profundo di nos mercado laboral (arbeidsmarkttoetsing) caminda “Advies Toelating Arbeidsmarkt” lo analisa un biaha mas si di berdad tin of no tin un hende local apto y disponibel pa yena e vacatura aki, prome cu duna un conseho positivo pa un stranhero bin na remarke. E conseho aki ta wordo entrega na e dunado di trabao pa e por continua cu su procedura na DIMAS. Si acaso DPL duna un conseho negativo sea cu ta pa motibo cu tin hende local apto, disponibel; of cu e dunado di trabao a nenga solicitantenan local sin motibonan valido y por escrito, e dunado di trabao por entrega un obhecion (bezwaar). Esaki no ta nifica cu e conseho lo wordo cambia, e peticion lo bolbe wordo evalua y trata pa un otro funcionario. Si e conseho keda negativo, e dunado di trabou mester cana e procedura completamente di nobo.
Den e maneho stipula tin un lista di argumentonan na ki momento un conseho por resulta negativo of positivo pa un stranhero por drenta nos mercado laboral.
E departamento aki ta traha unicamente a base di un cit. Momento di e cita ta entrega e peticion online via nan email: dpl.toelating@aruba.gov.aw. Na momento cu entrega e peticion online mester cumpli cu tur e puntonan menciona riba e “checklist” pa asina e peticion por wordo tuma den consideracion y cana su caminda. Advies Toelating Arbeidsmarkt tambe ta forma parti di DPL su proteccion na nos mercado laboral pa medio di su maneho estricto riba e tereno di stranheria.


text:
Oranjestad-Hoben Activo, Hoben Feliz ta bai cuminsa cu e di 3 programa deportivo cu ta Atletismo esaki ta bai tuma lugar dianan 19, 21, 26 y 28 november na Sport Centrum San Nicolas. Horario ta di 3’or pa 5’or di atardi. E programa ta wordo dirigi na muchanan di 9 pa 13 aña. Pa participa na e programa HAHF por registra na Sport Centrum San Nicolas entre 7:30 mainta-4:30 atardi of por yama 5848903.
Participacion na e programa HAHF ta completamente gratis y tur mucha cu ta participa na e programa mester trece paña y keds adecua pa deporte. Pa mas informacion di e programa por yama IBiSA libremente na 5848903 / 5824987 of manda un email pa schoolsportibisa@gmail.com. Tambe por bishita e Facebook page di IBiSA Aruba pa mas informacion.


text:
Recientemente a bin un confusion pa loke ta trata si e pensionadonan lo a entrega 12.6% mientras cu nan no mester a haci esaki. Prome Minister Evelyn Wever-Croes pa aclarea esaki, a enfatisa cu e pensionadonan no a entrega e 12.6%. Solamente e pensionadonan cu ta haya gelijk bedrag a entrega mita di e uitkering aki. Prome Minister a duna di conoce cu na mei 2020 cu Aruba mester a corta, e peticion di Hulanda tabata pa Gobierno baha tur gasto di personal.
E pensionadonan cu a baha cu pensioen prome cu 2015 ta haya un uitkering adicional riba nan pensioen. Esaki yama Gelijk Bedrag cu e grupo di pensionado aki ta haya na december. Di e uitkering aki Gobierno a pidi e pensionado pa entrega mita. E pensionadonan cu a baha despues di 2015, no mester a entrega nada pasobra nan no ta haya e uitkering aki. Gobierno ta purbando pa fin di aña por duna e placa aki completo bek na tur e pensionadonan cu tin derecho riba e Gelijk Bedrag.
“Mi a compronde cu e sindicatonan a papia cu Secretario di Estado na unda a bin dilanti cu e exigencianan no tabata pa corta den pensioen. Y Gobierno no a corta den pensioen tampoco. Tur hende cu ta haya pensioen di APFA a haya nan pensioen completo. Loke nos mester a corta ta den e uitkering pasobra no tabata tin placa. Ta den e uitkering cu ta un grupo so ta haya nos a corta mita, Prome Minister a enfatisa. Prome Minister a remarca cu esaki ta algo cu ni Secretario di Esatdo tabata sa. Esaki Prome Minister a aclaria cu señora Van Huffelen despues cu di e confusion cu a reina na unda sindicatonan a acusa Prome Minister di ta gaña y manipula. “Awor cu tur cos ta aclarea, mi kier garantisa pensionadonan cu tin derecho riba e uitkering cu a reduci na mita pa motibo di Covid, cu nos ta haciendo tur lo posibel pa december di e aña aki, nos por paga nan tambe e gelijk bedrag completo. Nos pais ta den crisis ainda, nos ta haciendo tur lo posibel pa nos sali padilanti, pone e ser humano central, traha riba e poder di compra di nos ciudadanonan y nos lo sigui traha riba esaki tambe”, Prome Minister a termina bisando.


text:
Rich Kalash ta surpasa 1 mion views riba 'Ku mi Dios' den 3 luna di tempu
Rich Kalash no tin mester di niun introdukshon mas; yena un klup ku alrededor di 2,000 hende su so despues ku un konsierto a keda kanselá ta sufisiente pa referensia. Awe, tin algu otro ta hala atenshon. Rich Kalash, ta pronto den alkansá 2 mion views riba su videoclip Brothers. Riba un otro videoclip ‘Kumi Dios’ ku a keda lansa 3 luna pasa- den febrüari- Rich tin 1.1 mion views.
Parti di e letranan di ‘Kumi Dios’ ta bisa : “Ami kumi Dios mi’n ta mi so mas...f*ck tur esnan ku a bira lomba. Mientrastantu bo ta papia sèn ta konta...den kaya tin tantu snake i anaconda.... ta p’esei mi ta un guy ku mi prinsipio. B*tch N*gga mi’n ke sa ni nada dibo...” Aunke tòg Kalash su piesanan ta kai den kategoria di eksplísito, no por nenga e influensia ku e kantante di urban aki tin.
Brothers : 1.4 mion views (te ku awe...)
Motiva Mi Mes : 1.2 mion views (te ku awe...)
Ku Mi Dios : 1.1 mion views (te ku awe...)
Ademas, Kalash ta hala atenshon komo un di e artistanan ku ta lòs e tracknan ku bastante fasilidat. Un ora pa otro, fanátikonan ta haña tracknan nobo riba YouTube. Aunke esaki no tur ora ta na bentaha di e artista, pero den kaso di Kalash e ta dominá esaki perfektamente. Rich Kalash feat. Jaido, dia 24 di Mei próksimo lo lansa Bazooka. Ta premirá ku esaki lo ta un otro hit pa e duo ku na diferente okashon a sa di presentá huntu.


text:
Katoliko
Diferensia entre Kristiannan i Katólikonan
Kua ta e diferensia entre kristiannan i katólikonan?
Den teoria, lo no mester a eksistí diferensia algun entre kristian i katóliko ya ku pa ser katóliko ta nesesario ser kristian, kier men, kere den Kristu i den e Magisterio di Hesus. Ámbos ta kere ku Hesus ta e Salbador i den Santísima Trinidat.
Pero ta eksistí diferensia ya ku katólikonan ta kere den Kristu atraves di un institushon yamá Iglesia Katóliko, ademas nan ta kere den la Bírgen, Santunan i ta venerá figura di e santunan aki
Kristiannan únikamente ta kere i ta sigui Kristu komo úniko Dios be
This content is exclusive for members
Register or login to unlock this article
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
Despues ku Orkan Ian a kaba di plama Cuba for di otro awor ta rumbo pa Florida
Lula Da Silva a akusá Bolsonaro di fomentá violensia na Brazil
Shakira lo por keda husga na Spaña pa supuesto froude fiskal
Segun Antony Blinken: Merka ta preparando pa apoya paisnan den Union Europeo ku gas
Na California: Fugitivo di hustisia huntu ku su yu muhé (15) a muri den un interkambio di tiru ku polis
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Curator kier a kobra PDVSA US$41,6 mion pa un debe di US$1.777.740
Rapòrt tokante kombatimentu di tentamentu i diskriminashon den skolnan
Trending
-
Lokal5 days ago
Violadó di yu di kriansa a bai apelá kastigu i a haña mas aña aserka
-
Lokal6 days ago
Kuminsá orientá mucha di skol di trempan riba tentamentu na skol
-
Lokal5 days ago
Mark Mingo ta demandá OM pa miones di florin!
-
Lokal6 days ago
Curator kier a kobra PDVSA US$41,6 mion pa un debe di US$1.777.740
-
Lokal6 days ago
Rapòrt tokante kombatimentu di tentamentu i diskriminashon den skolnan
-
Lokal6 days ago
YDK a haña but di Sociale Zaken Ulanda i mester paga Bijstand bèk
-
Sosial6 days ago
Jeny Minguel Miss Curaçao Holland 2022 rumbo ‘Miss Petit World 2023’
-
Lokal6 days ago
TARIFA DI GASOLIN I DIESEL TA BAHA, ELEKTRISIDAT I AWA TA SUBI LEVEMENTE


text:
Prome Minister Evelyn Wever-Croes, desde 2018 ta participa na e Asamblea General di Nacionnan Uni. Esaki, Prome Minister ta duna di conoce, ta un oportunidad unico pa presenta e esfuersonan y logronan di Aruba como pais chikito, riba varios tereno. Entre otro desaroyo economico sostenible, integridad, genero, medio ambiente y energia.
Tambe e participacionnan aki na e Asamblea General ta un bon oportunidad pa conoce ‘best practices’ di otro paisnan. Principalmente e ta un gran oportunidad pa aplica pa sosten y si por, financiamento di proyectonan riba e diferente terenonan aki.
Diahuebs 23 di september Prome Minister lo biaha pa New York pa participa na e asamblea como parti di e delegacion di Reino. Riba agenda tin varios reunion bilateral y Prome Minister lo hiba palabra na diferente sesion. Hunto cu Premier Rutte di Hulanda, Prome Minister lo reuni cu Señor Guterres kende ta Secretario General di Nacionnan Uni.
“Aruba tin un relacion bon y duradero cu Nacionnan Uni y Gobierno di Aruba ta sigui traha riba e relacion aki manera tawata e caso cu Gabinete Wever-Croes I”, Prome Minister a expresa.


text:
- ALKANSE
Pa hasi uso di e sistema di registro komersial di Kámara di Komèrsio i Industria Boneiru, kada dirigente outorisá lo haña un kódigo di akseso personal ku ta duna akseso na hasi deklarashon pa e kompania i/òf organisashon enbolbí den Registro Komersial. Pa hasi uso di e kódigo di akseso akí i pa hasi deklarashon online na Registro Komersial e kondishonnan general akí ta na vigor, ku ta kontené reglanan básiko ku bo tin ku kumpli kuné na momentu di hasi uso di e sistema di registro komersial online. Den e kasonan kaminda e kondishonnan general akí no ta proveé, Kámara di Komèrsio i Industria ta disidí. Derecho di islanan BES ta aplikabel pa loke ta trata e relashonnan entre e kompania/organisashon i/òf su dirigentenan i Registro Komersial.
- OBLIGASHONNAN DI E USUARIO
Relashoná ku registrashon pa hasi uso di e sistema di Registro Komersial online, bo ta bai di akuerdo ku bo ta:
- duna informashon eksakto, aktual i kompleto tokante bo mes i/òf bo kompania/organisashon;
- entregá tur dokumentashon rekerí pa hasi un deklarashon kompleto;
- registrá tur kambio relashoná ku e kompania/organisashon pa mas tardá un (1) siman despues ku e echo a tuma lugá, manera preskribí den artíkulo 8 di Lei di Registro Komersial BES;
- entregá prueba mas detayá den kaso ku Sekretario di Registro Komersial ta konsiderá esaki nesesario si e no ta konvensí di e deklarashon risibí;
- ku inmediatamente despues ku Registro Komersial a prosesá e deklarashon i e ta disponibel online, bo ta kontrolá esaki ku e ta eksakto i kompleto i ku bo ta mèldu iregularidatnan konstatá inmediatamente;
- salbaguardiá konfidensialidat di bo password, kódigo di akseso i otro informashon relashoná ku siguridat di bo account;
- kompletamente responsabel pa uso di bo account i pa tur akshon ku ta tuma lugá via bo account;
- mèldu esaki inmediatamente den kaso ku bo ta sospechá ku siguridat di bo kódigo di akseso no ta sigur mas, di manera ku nos por blòkia esaki;
- bo ta kompletamente responsabel pa eventual daño ku a surgi pa motibu di bo aktuashon òf si intenshonalmente òf pa motibu di negligensia grave no a kumpli ku un òf mas di e obligashonnan menshoná den e kondishonnan general akí i / òf e legislashon i regulashon relevante manera Lei di Registro Komersial BES i Dekreto di Registro Komersial BES.
- PRIVASIDAT
Bo ta bai di akuerdo ku verifikashon di bo identidat na momentu ku Sekretario di Registro Komersial ta konsiderá esaki nesesario, den e kasonan kaminda e no ta konvensí ku ta un persona outorisá a hasi e deklarashon. Pa medio di esaki bo ta duna pèrmit eksplísito pa prosesá bo datonan personal, ku mester keda registrá den Registro Komersial konforme e Dekreto di Registro Komersial BES, den nos sistema. Datonan personal ta datonan ku ta duna informashon tokante un sierto persona (por ehèmpel sekso, fecho di nasementu, adrès). Datonan personal pa definishon no ta públiko, a ménos ku legislashon i regulashon ta stipulá otro.
- KANSELÁ KÓDIGO DI AKSESO
Semper Kámara di Komèrsio tin mag di kanselá e kódigo di akseso òf blòkia akseso di un usuario, den kaso ku Kámara di Komèrsio ta konsiderá esaki deseabel (por ehèmpel den e kasonan kaminda un usuario no ta outorisá pa representashon mas).
- AKSEPTASHON DI KONDISHONNAN GENERAL
Pa medio di hasi uso di e kódigo di akseso bo ta deklará i garantisá ku bo akseso i uso di nos sistema di registro komersial online lo ta di akuerdo ku e Kondishonnan General akí i ku tur leinan, reglanan i instrukshonnan aplikabel, inkluso esunnan relashoná ku komportashon online.


text:
Internacional: E horcan Fiona a causa desaster na Puerto Rico, for di diadomingo atardi te cu anochi laat informacion cu por a mira den medianan internacional ta cu Fiona a causa un desaster. Un inundacion cu nunca a spera si mira mas cu 500 aña atras. Mas cu 500milimeter di awa a basha diadomingo 11’or anochi registra y no tin fin ki momento esaki ta para durante e pasada di e horcan.
Prome cu 10’or anochi a informa cu 100% di Puerto Rico ta sin coriente, camindanan kibra, cas y edificionan bou di awa. A tuma luga varios operacion pa rescata personanan.
Gobierno a informa den un conferencia cu pa duna full e pais bek coriente lo dura algun dia debi na e desaster cu Fiona a haci.


text:
KRALENDIJK – E siman aki a instalá e kamerinnan nobo pa timnan i rèfrinan den Stadion Antonio Trenidad na Rincon. Pa basta tempu e kondishon di e kamerinnan aktual den e stadion ta laga hopi di deseá.
Esaki tabata motibu pa FFB ku ta e federashon di futbòl di nos isla, pa invertí den 3 konteiner komo kamerin pa stadion di Rincon, Stadion Antonio Trenidad, mirando ku e kamerinnan aktualmente ta den mal estado. Dos di e konteinernan lo bira kamerin pa e ekiponan i unu pa e rèfrinan. E konteinernan ta na Boneiru i e kompania enkargá ku esaki a kaba harma unu kuminsamentu di e siman aki.
Djaluna atardi 4’or, miembronan di direktiva di FFB a bai tira bista riba esakinan.
FFB a ofresé oportunidat pa por a mira esaki i saka potrèt pa asina informá pueblo di e trabounan ku ta tumando lugá di parti FFB, apesar ku futbòl ta temporalmente no aktivo pa e motibunan konosí di Covid-19.
Netamente e momentunan aki FFB ta hasi uso máksimo di esaki pa kaba atendé e partinan organisatorio e preparativo pa futbòl Boneriano.
Otro proyektonan ku ta na kaminda ta e materialnan pa futbòl hubenil i tambe preparashon pa e terenonan di yerba artifisial ku tin ku bini.
Esakinan di akuerdo ku sra. Jehan Pourier-Martis, “ programma medewerker” pa FFB.
Riba potrètnan momentu ku e presidente di FFB, sr. Ludwig “Luti” Balentin a bai pone su mes na altura di e kamerinnan nobo ku a yega Boneiru pa Stadion Antonio Trenidad na Rincon.


text:
Maneho di energia, y principalmente e ruta pa yega na un sistema mas sostenible di produccion y uso di energia (electrico) den e proximo añanan lo exigi bastante atencion. Na e momento aki no ta conoci ainda kico exactamente e plannan gubernamental lo encera, pero lo ta logico cu esakinan lo indica un of otro forma di yega na elimina uso di combustible fosil pa genera energia. Esaki teniendo como meta pa yega finalmente na elimina – casi completamente – e uso di combustible fosil y pasa pa uso di forma(nan) di energia renovable. Te na e momento aki a logra bao di diferente gabinete parcialmente haci e cambio aki, cu e instalacion di e parke di molina na Vader Piet y proyectonan solar na aeropuerto y tereno di refineria, cu por garantiza un poco mas di 20% di e consumo diario, riba dia cu tin biento. Y despues… pregunta y poco contesta.
A scoge, durante e gabinete saliente, oficialmente pa tuma uso di gas natural como forma intermedio di uso di combustible fosil como fase transitorio, deshaciendo di uso di heavy fuel oil (HFO) y usando gas natural como un combustible menos dañino, aunke ainda di origen fosil. Esaki ta ainda den e fase di ‘promesa’, cu su problemanan di yega na concretizacion. Den e proximo tempo lo mester bin mas claridad den e tema aki, mientras e problemanan ta mas grandi cu loke ta aparenta di loke nos ta haya tende di banda oficial. Aruba, pa loke ta suministro di gas natural, ta loke na Hulandes nan ta yama ‘ te groot voor servet en te klein voor tafellaken’. Den ultimo añanan a logra diversifica e tamaño y formanan den cual ta ofrece gas natural pa consumo, pero esey no necesariamente ta implica cu loke Aruba mester ta pas den esakinan. Un factor insigur grandi den consumo di volumen halto ta e refineria, cu segun nos no lo concretiza, banda di e consumo eventual di WEB. Esaki tabata e interogante caba bao di e anterior gabinetenan democrata-cristian y actualmente, cu e casi certeza cu no tin un renacimento di e refineria, esaki ta significa contempla solamente e consumo di e planta di electricidad y awa. Esey a trece e compania Mericano cu ta proyecta establece un facilidad na Aruba riba e idea pa ofrece un punto di distribucion regional aki, pero esey ta parce un deseo dificil di cumpli, pasobra e region aki desde varios aña no ta carece di punto di distribucion di gas natural. Tin forma di uso di gas natural den forma chikito tambe, por ehemplo den tanki cu ta fit den e tamaño di un container regular, pero esey lo no trece e transformacion den uso di gas natural como alternativa limpi pa genera energia. Ademas, Aruba ta un mercado chikito pa esaki tambe.
En todo caso, mirando e panorama local di energia, ta dificil imagina avance si no ta contempla otro forma di yega na un mezcla alternativo di forma di energia. E tarea ta pa minimaliza e uso di combustible fosil, pero den teritorio chikito y riba nan mes manera un isla, hopi biaha no por garantiza un suministro cu suficiente backup, nan ta ‘stand alone’, sin usa algun forma di seguridad den forma di un elemento di combustible fosil, por ehemplo gas o fuel oil. Un di e alternativanan cu tin ta por ehemplo e uso di hydrogen, pa logra almacena energia electrico na un manera limpi. Pa por haci esaki, lo mester pa cuminza mas energia electrico limpi, sea di panel solar o di molina di biento, pa despues genera hydrogen cu por almacena, pa despues usa esaki na momento necesario pa cubri e momentonan cu otro forma di energia electrico alternativo no ta disponible. Bentaha ta tambe cu hydrogen ta un forma di combustible disponible di inmediato cu ta duna un tempo di reaccion, y activacion, di produci electricidad hopi cortico, un bentaha grandi den e tipo di produccion di electricidad cu nos tin. Por ta cu den esaki tambe por presenta problema di escala. Bentaha adicional di kima hydrogen ta cu e ta kima ‘limpi’ y den e proceso ta produci… awa, algo indispensable pa nos tambe. Ta logico si cu den e uso di hydrogen den e set up aki, esey no ta kita cu mester produci suficiente energia renovable pa e consumo diario di e isla, si mester logra haci e cambio.
Mirando e panorama aki, e pregunta ta unda ainda tin beneficio di haya cu e medionan disponible actualmente. Den esey lo mester contempla e uso mas amplio di energia solar y di biento. Te awor, fuera di e proyectonan grandi manera na aeropuerto y na refineria, no tabatin un plan viable di stimula produccion di energia solar na escala mas chikito, di ningun gobierno durante ultimo decada. Tur loke a realiza tabata puro iniciativa priva, loke riba su mes ta bon, pero no lo logra e cambio grandi cu mester pa haya ciudadano cuminza inverti mas masivamente den por ehemplo energia solar. Si ta continua cu e maneho actual unda ta existi e impresion cu e companianan envolvi, WEB y Elmar, no tin mucho gana di pasa pa un modelo cu hopi productor priva chikito, loke lo tin su problemanan di administracion, y no tin iniciativa tampoco for di gobierno, anto no lo no mira un cambio.


text:
Dj y Productor renombra Steve Andreas ta lansa videoclip “Vamos pa Aruba” conhuntamente cu Artistanan Internacional Brazil 21, Electronika, y J.O. Un genero refrescante cu ritmo Dembow y un combinacion di ritmonan tropical.
E cancion aki ta un celebracion y dedicacion na Aruba cu Aruba ta e destinacion perfecto pa bishita. E projecto aki ta un exito riba su mes mirando con nos talentonan local cada bez ta tresiendo mas y mas Artista pa colabora den proyectonan grandi riba nos isla.
Por mira tambe e reaccion caminda nos Isla ta birando te asta un destinacion pa produccionan grandi cu ta expande den plataforma internacional. Reclight Productions dirigui pa medio di Edward Silberie cu mas o menos 30 persona e videoclip aki a wordo realisa na e bunita lama di Boca Catalina y tambe cu un bista completo na e area turistico di Highrise Palm Beach.
Steve Andreas a comparti mas o menos un aña pasa na Aruba den un encuentro cu Alex Sensation e la bin di conoce Brazil 21 pa prome biaha. Den combersacion Alex Sensation a remarca cu nan lo ta un tremendo combo pa traha algo hunto. Asina tambe inicio di e aña aki despues cu Steve Andreas a caba di produci e cancion “Vamos pa Aruba”. E la tuma contacto y invita Brazil 21 pa forma parti di e cancion. Brazil 21 no a pensa dos biaha y a dicidi cu e cancion aki ta uno perfecto. Asina tambe den e trayectoria armando e cancion e la bira algo mas grandi caminda Artistanan manera Electronika y J.O tambe a forma parti pa hunto colabora.
E grabacion di “Vamos pa Aruba” a tuma luga den studio di Miami pa cual henter e ekipo a disfruta pa traha riba e cancion aki. Cu canto, baile y hopi emocion e cancion aki a wordo produci. “E tabata un fiesta realmente un celebracion den studio” Steve Andreas a expresa. Asina tambe un y tur por disfruta y celebra di e cancion aki cual actualmente ta riba tur plataforma obtenibel.


text: KRALENDIJK – Último dianan ta hopi komentá tokante e vírùs nobo ku a paresé na Wuhan, China resientemente. E vírùs “corona” a kobra bida di mas o ménos 30 persona kaba i a keda detektá na desember 2019. Un kantidat grandi di hende, mas ku 800 ta kontagiá ku e malesa i tin informashon ta kore ku e vírùs ta bai di un pais pa otro. Gobièrnu chines a sera e konekshon sea pa hende drenta òf sali for di Wuhan, kaminda e vírùs a desaroyá. Merka, Colombia, Tailandia, Korea Sur, Hapon i Hulanda tambe a raportá algun kaso. E vírùs ta pèrkurá pa un persona haña hopi problema ku halamentu di rosea, keintura i tosamentu. Den kasonan serio e por resultá den pulmonia, nir ku no ta funshoná mas i por kousa morto. A deskubrí te awor ku ta trata di e mes un tipo di vírùs ku un raton di anochi tin. Hende por keda kontagiá ku e vírùs pa medio di tosamentu, nister i den aire. World Health Organisation WHO (Organisashon Mundial di salú) a keda di wak si e situashon aki mester bira unu di emergensia na nivel internashonal. Diferente Pais a kuminsa kontrola mas skèrpi i a traha un punto di kòntròl apart na aeropuerto pa pasaheronan for di China. Ta importante pa tene kuenta ku 25 janüari ta aña nobo di chines. Lo bai tin chinesnan ku ta biaha pa e Pais i regresá nos islanan ku tur e konsekuensia ku esaki por trese. Ku tur probabilidat e malesa a originá serka animalnan ku e chinesnan ta kome i awor el a pasa pa hende.


text:
WILLEMSTAD,Fundashon Alton Paas ta hopi kontentu i agradesido pa e sosten na e Annual Fitness Challenge 2019 ku a tuma lugá 10 di mart último. Un mainta eksitoso ku diferente karanan kontentu i sodá di tur e moveshonnan ku ta tin e mainta ei.
A kuminsá for 5:30 AM ku apertura kaminda Minister Hensley Koeiman tabata presente i a duna un palabra. Despues di un stretching tabatin konteo di Jolly Walkers pa start ku e kaminata pafó i tambe na mesun momentu a kuminsá ku Yoga den sala i spinning ku tabata situá riba e parkeerplaats di International School. E kos di mas spesial e aña aki tabata tur e personanan den ròlstul òf ku difikultat pa kana ku tabata tei pa hasi moveshon. Tur aña kompanianan ta hasi posibel ku personanan den lugánan di kuido òf kas di hende grandi por sali for di nan ambiente tradishonal pa bini e Fitness Challenge pa hasi moveshon den e forma ku nan por.
E aña aki e kantidat di personanan ku por a bin hasi esaki sigur ta algu di aploudí paso si bo por a mira kara di e personanan ora nan tabata den moveshon lo bo a keda kontagia ku nan legria. Meskos ta konta ku gruponan hubenil i muchanan di algun internatnan ku tabata tei. Ku e idea pa pone nan den un ambiente inklusivo pa mustra ku moveshon ta importante i ku nos tur por move ku abilidatnan ku nos tin. Apesar ku un hende por ta den ròlstul òf no.
Algu mas great ku a sosodé durante di e Fitness Challenge ta tur e diferente personahenan konosí ku a bin spin pa hinter un ora. Ta tin diferente lokutor di radio, hende di media i asta kòki ku a bin mustra ku nan tambe por. Tur esaki pa pone atenshon na dwarslaesie, paralisis i e situashonnan rondó di dje. Abo ku a sostené di kualke forma por ta orguyoso di loke ba hasi posibel.
Abo a hala hende huntu pa un kousa asina importante den nos komunidat. Bo a pone ku hende di diferente edat i abilidat por a move. E impakto ku bo tabatin ta bal muchu mas ku un simpel danki, p’esei mes nos ta gradesido ku bo a skohe The Annual Fitness Challenge pa hasi un diferensia. Ku e fondonan rekoudá aki abo a sòru ku mas persona ku ta sufri di un parálisis por haña yudansa i mehorá nan kalidat di bida atraves di e lokalidat di ehersisio, transporte sosial i diferente otro inisiativa mas durante di e aña aki.
Keda pendiente pa mas informashon pa e otro inisiativanan aki i kòrda semper ku #AboTambePor. Masha Danki!


text:
Awe ta un importante pa eleccion y aunke lidernan di e dos partidonan grandi ta broma cu nan tin candidato na granel, nan tin algun carta bieu bou manga pa ora esnan cu no a gusta nan number dicidi di bula afo.
Y esey ta loke ta tumando luga aworaki. Awe ta e dia di kita y pone.
Pa aworaki esnan sigur te cu awor riba e listanan ta lo siguiente. Pa partido berde cu su lider ta den un crucigrama cu si ta pone Benny Sevinger riba lista of no. E tin basta presion di ambos banda y esey ta motibo di negociacionnan andando te aworaki.
Pa e lista berde tin lo siguiente sigura te awor: Mike Eman, Mike de Meza, Arthur Dowers, Gerlien Croes, Robert Candelaria, Richard Arends, Jennifer Arends Reyes, Selene Kock Carl Giel, Rycon Santos do Nascimento, Mervin Wyatt Ras,
Gregory Bronswinkel; Marlon Sneek; Carlos Bermudez; Clifford Heyliger; Jaritza Dubero; Melvin Tromp; Desiree Croes; Muzannin Wever; Sharon Erasmus; Wendrick Cicilia; Michael Lampe; Edu Vos; Juan Manuel Kelly; Otami Thomasia. Un di e cartanan bieu bou di manga ta Norman Roos, kende biaha pasa caba a bula aden ora cu Arondino Croes a bula afo malcontento cu su number. Parce cu Arondino Croes e biaha’ki ta bay cu CURPA.
Pa loke ta partido MEP tin e siguiente lista di candidato: Evelyn Wever Croes, Xiomara Maduro, Glenbert Croes, Dangui Oduber, Rocco Tjon, Arthur Vallejo, Endy Croes, Hendrik Tevreden, Alvin Molina, Edgard Vrolijk,
Setty Christiaans; Shailiny Tromp; Darlaine Guedez Erasmus; Sue-Ann Ras; Marco Berlis; Haime Winterdaal; Ady Thijsen; Reinwald Lopez; Joe Koolman; Stephany Croes; Eddy Paris; Rudy Richadson y parce Michella Lacle tambe ta un candidato.
MEP tambe tin algun carta bou manga pa caba di cera e lista.
Riba e lista di MEP por mira cu no ta aparece Chris Romero, kende ta den conflicto cu e partido pa motibo di number cu el a haya. Pero mas ainda e ta mal contento cu e falta di respet pa cu su persona. E tabata un actitud manera un “tum’e of lag’e si bo kier”, despues cu el a haya 1048 voto e ultimo eleccion, e di seis votegetter di e partido.


text: Diasabra marduga a drenta informe di cu lo tin un pelea formal dilanti di Lekker na Palm Beach , mesora a dirigi patruya na e sitio. Na yegada di patruya na e sitio a bin constata cu aki ta trata di un problema unda un auto lo a wordo blokea pa un otro auto cu tabata para den caminda den cura di un cas priva y no por a sali. E chauffeur di e auto saliendo di e cura a nota cu e yabi ta den e auto blokeando e pasada y a bay purba move esaki pero e donjo di e auto a aparese y un pelea a start. Dos persona a keda deteni pa cu e pelea aki como tambe pa a move auto cu no ta di nan riba tereno priva. y a ser transporta pa warda di Shaba.